title: Unto Mononen

text: Monosen muistoa vaalii Someroa kotipaikkanaan pitävä Unto Mononen -yhdistys ry. Yhdistys on julkaissut muun muassa levyjä ja se julkaisee Ikkuna kadulle -nimistä lehteä. Yhdistys on myös pystyttänyt vuonna 1996 Someron keskustaan, taidetalo Aholan edustalle somerolaisen Jorma Nordmanin suunnitteleman Unto Monosen muistomerkin. Someron Jaatilassa Rankkulan omakotialueella on Monosen muistoksi nimetty Unto Monosen tie.


title: Unto Mononen

text: Vuodesta 2001 on somerolainen Illan varjoon himmeään ry järjestänyt Somerolla vuotuisen Somero soikoon -sävellys- ja sanoituskilpailun ja konsertin Unto Monosen ja Rauli Somerjoen kunniaksi. Monosen mukaan on nimetty myös Somerolla toimiva lavatanssiseura "Monokas".


title: Kyöpelinvuori

text: Kyöpelinvuori on ollut suomalaisessa kansanperinteessä paikka, jonne kunniallisesti eläneet ”vanhatpiiat” pääsevät. Vuori on voitu tulkita lasiseksi, jolloin neitsyytensä menettäneet eivät ole kyenneet kipuamaan sen liukasta rinnettä. Vastaavia tarinoita hurskaille neitsyeille tarkoitetuista paratiisivuorista on tunnettu myös katolisessa Keski-Euroopassa sekä Venäjällä.


title: Kyöpelinvuori

text: Sittemmin Kyöpelinvuori on yhdistetty noitasapattiuskomuksiin, mutta 1600-luvun noitavainojen aikaisissa asiakirjoissa nimeä ei vielä mainita. Ruotsin noitakertomuksissa sapattipaikkana oli Blåkulla, josta puhuttiin joskus Suomessakin, mutta useammin vain yleisesti vuoresta tai jostakin muusta myyttisestä paikasta.


title: Kyöpelinvuori

text: Noitauskomuksien osalta Kyöpelinvuori on yhdistetty Suomessa Isonkyrön Kuivilanvuoreen, mutta noitia siellä ei ole tiettävästi havaittu. Paikannimenä Kyöpelinvuori on yleisin Varsinais-Suomessa, Hämeessä, Satakunnassa ja Etelä-Savossa.


title: Mauretania

text: Mauretania voi merkitä seuraavia:


title: Bysanttilainen kulttuuri

text: Bysanttilaisella kulttuurilla tarkoitetaan Bysantin valtakunnassa eli Itä-Roomassa kukoistanutta kulttuuria.


title: Bysanttilainen kulttuuri

text: Bysanttilaisella kirjallisuudella voidaan tarkoittaa laveammassa merkityksessä kreikkalaista kirjallisuutta Konstantinus Suuresta (324) Itä-Rooman keisarikunnan häviöön (1453), ahtaammassa mielessä Justinianus I:n hallituksen alusta (527) lähtien vuoteen 1453.


title: Bysanttilainen kulttuuri

text: Bysanttilainen kirjallisuus oli aluksi lähinnä antiikin kirjallisuuden kristillisesti väritettyä ja itämaista vaikutusta saanutta jatkoa. Se oli lamassa vuosina 650–850, mutta virkosi 800-luvulla kohoten vuosina 1000–1200 korkeimpaan kukoistukseensa. Konstantinopoli oli kaupunki, jossa vanhan ajan kulttuuri oli elävää vielä keskiajallakin. Se ilmeni hippodromissa ja sen koristelussa, mutta myös historiankirjoittajien syvällisessä antiikin tuntemuksessa. He kirjoittivat vielä kreikan kieltä hellenistiseen tapaan, joka oli paljon lähempänä klassisuutta kuin tuon ajan länsimainen latina. Kirjailija Niketas Khoniateen 1200-luvun sukupolvi oli viimeinen, joka tunti antiikin ajan kirjallisuuden paremmin kuin nykyajan ekspertit. heillä oli vielä käytettävissään kirjoja, jotka ovat nykyisin kokonaan kadonneet, esimerkiksi hellenistisen runoilija Kallimakhoksen tuotanto, joka tuhoutui Konstantinopolin ryöstössä.


title: Bysanttilainen kulttuuri

text: Bysanttilainen kirjallisuus potee yleensä alkuperäisyyden puutetta. Huomattavan sijan täyttää filologia sivuhaaroineen. Vielä laajempi on teologinen kirjallisuus (Johannes Damaskolaisen, kuoli noin 750, dogmaattinen teos "Tiedon lähde"). Huomattava on edelleen historiankirjoitus (Prokopios, Anna Komnena). Taiderunous on arvokasta vain kirkolliselta kannalta (hymni-runoilija Romanos 500-luvulta). Kansankielellä on sepitetty sankarieepoksia, lemmenrunoja, ritariromaaneja ja satuja.


title: Bysanttilainen kulttuuri

text: Bysanttilaisella taiteella tarkoitetaan Itä-Rooman valtakunnassa kukoistanutta kristillistä taidetta, jonka juuret olivat antiikissa. Sen kukoistusajat ovat Justinianus I:n hallitessa (527–565) ja välillä tapahtuneen rappeutumisen jälkeen 900–1100-luvuilla. Taantuminen yhdistetään tavallisesti kaupunkia kohdanneisiin tuhoihin, mutta myös talouden taantumiseen. Niinpä monia vanhan ajan patsaita sulatettiin kolikoiden tuottamiseksi. Näitä olivat Konstantinuksen forumilla seisseet Hera, Paris ja Athene sekä Hippodromia koristaneet Herakles, Romulusta ja Remusta imettävä susi sekä Helena.


title: Bysanttilainen kulttuuri

text: Bysanttilainen taide eli kautta keskiajan ja elää tavallaan vieläkin ortodoksisessa kirkkotaiteessa. Siinä yhtyy itämaisia ja hellenistisiä aineksia.


title: Bysanttilainen kulttuuri

text: Kuvariitojen jälkeen maalaustaide kaavamaistui. Erittäin huomattavia ovat käsikirjoituksia koristavat miniatyyrit. Kuvanveisto rajoittui pinnalliseen ornamentiikkaan ja norsunluuveistoksiin. Kultasepän-, emalji- ja kudontatyöt ovat myös tunnettuja. Ikonitaide alkoi haarautua moniksi paikallisiksi koulukunniksi.


title: Bysanttilainen kulttuuri

text: Rakennustaiteen tärkeimmät muistomerkit ovat Konstantinopolissa eli nykyisessä Istanbulissa sijaitseva Hagia Sofian eli pyhän viisauden kirkko (rakennettu 532–537) ja San Marco Venetsiassa. Huomattavana osana tyylissä on kupolirakennus, joka rakennetaan neliön tai monikulmion muotoiselle pohjalle. Kupolia kannattavien kaarien ja kupolin välissä olevia kupumaisia kolmikulmioita sanotaan pendentiiveiksi (holvikolmioiksi). Pääkupoliin liittyy usein sivukupoleja. Kirkkojen seinät ja holvit koristettiin kultapohjaisilla mosaiikkikuvilla, joita muun muassa San Vitale -kirkossa Ravennassa.


title: Alessandro Cagliostro

text: Alessandro Cagliostro (1743? – 26. elokuuta 1795) oli seikkailija, okkultisti, väärentäjä ja vapaamuurari. Kreivi Cagliostro on salanimi, ja hän oli todellisuudessa Giuseppe Balsamo, lähtöisin kunniallisesta sisilialaisesta juutalaisperheestä.


title: Alessandro Cagliostro

text: Oman kertomansa mukaan Cagliostro syntyi Arabian Medinassa vuonna 1749. Hän matkusteli nuorena itämailla muun muassa Mekassa ja Kairossa. Hän oli ollut Althotas-nimisen tietäjän oppilaana, ja hänet oli vihitty Egyptin mysteereihin, ja Maltan ritareiden parissa hän oli kertomansa mukaan opiskellut alkemiaa, Kabbalaa ja magiaa.


title: Alessandro Cagliostro

text: Maltan ritarikunnan suurmestari Pinton suosituskirjeet avasivat hänelle tien Italian ja jopa Vatikaanin ylhäisöpiireihin. Roomassa hän nai vuonna 1770 kansannaisen Lorenza Felicianin, jonka kanssa hän matkusti Espanjaan, koska Roomassa inkvisitio epäili häntä kerettiläisyydestä. Vuosien päästä pariskunta päätyi Lontooseen. Siellä Cagliostro vihittiin vapaamuurariksi vuonna 1776–1777, vihkijänä mahdollisesti kreivi Saint-Germain.


title: Alessandro Cagliostro

text: Cagliostro kierteli sitten Euroopan ylhäisöpiireissä ja suoritti monenlaisia ihmetekoja. Hän saavutti riemuvoittoja spiritististen voimien ja ihmeparannusten mestarina ja myi pitkästyneelle aatelistolle ihmeitä tekeviä eliksiirejä. Hän perusti muurariloosit muun muassa Englantiin, Saksaan ja Venäjälle ja kuuluisan Lyonin loosin Ranskaan. Looseihin hän kutsui mukaan aatelistoa ja perusti looseja myös naisille.


title: Alessandro Cagliostro

text: Cagliostro käytti seremoniallista magiaa osoittaakseen valistuksen ajan vapaamuurareille henkimaailman todellisuuden. Looseissa pidetyissä näytöksissä hän muutti vettä viiniksi ja suurensi Ranskan lähettilään kardinaali de Bernis'n sormuksenkiven. Hän kantoi rinnallaan egyptiläisiltä maagikoilta saamaansa ruusu-ristiä, jossa yhdistyivät egyptiläiset ja juutalaiset mysteerit.


title: Alessandro Cagliostro

text: Pitkään Cagliostro oli Ranskan hovin suosiossa, mutta sotkeutui sitten kuningatar Marie Antoinetten mainetta tahranneeseen "kaulakoruskandaaliin" ja joutui siksi moneksi kuukaudeksi Bastiljin vankilaan. Siellä Cagliostro kirjoitti lennokkaan ja mielikuvituksekkaan puolustuskirjasen, joka teki hänestä rahvaan ja lehdistön lemmikin. Kun todisteita häntä vastaan ei löydetty, hänet vapautettiin, ja hänen käskettiin poistua maasta. Hän lähti jälleen Englantiin. Siellä ranskalainen vakooja Theveneau de Morande väitti hänen olevan Giuseppe Balsamo, mutta Cagliostro kielsi väitteet.


title: Alessandro Cagliostro

text: Vuonna 1789 pariskunta tapasi Roomassa kaksi henkilöä, jotka halusivat saada vihkimyksen egyptiläisiin riitteihin. Nämä paljastuivat kuitenkin inkvisition vakoojiksi, ja pariskunta pidätettiin.


title: Alessandro Cagliostro

text: Cagliostro teljettiin Castel Sant'Angelon vankilaan, ja kreivitär kuoli pian tämän jälkeen luostarissa Rooman Trasteveressä. Cagliostro tuomittiin kuolemaan syytettynä vapaamuuraritoiminnasta, mutta paavi Pius VI muutti tuomion elinkautiseksi. Cagliostro kuoli San Leon linnakkeessa 26. elokuuta 1795.


title: Alessandro Cagliostro

text: Casanova käytti Cagliostroa aiheena kirjoittamassaan pamfletissa "Soliloque d'un penseur" (1786). Casanova kertoo, että Cagliostro väärensi Casanovan hänelle kirjoittaman suosituskirjeen niin taitavasti, että Casanova ei itse erottanut aitoa väärennöksestä. Cagliostro esitteli myös tekemäänsä Rembrandt-jäljennöstä, joka oli parempi kuin aito. Hannu Mäkelä kysyy Casanova-elämäkerrassaan, montako piirrosta Cagliostro ehti elämänsä aikana tehdä ja missä museoissa niitä mahtaa yhä olla.


title: Kahlil Gibran

text:
Gibran Khalil Gibran (, 6. tammikuuta 1883 Besharri – 10. huhtikuuta 1931 New York) oli libanonilainen runoilija ja taiteilija. Hänen tunnetuin teoksensa on "Profeetta" (1923). Gibran aloitti "Profeetan" kirjoittamisen vuonna 1912 ja valmisteli sitä toistakymmentä vuotta.
Kahlil Gibran syntyi vuonna 1883 nykyisen Libanonin alueella Besharrin kylässä, Valkean vuoren juurella. Gibranin perhe oli vanhaa maroniittikristillistä sukua, ja Libanon kuului tuohon aikaan Osmanien valtakunnan Syyrian maakuntaan. Vuonna 1895 Gibranin perhe hajosi: äiti muutti lapsineen Bostoniin ja isä jäi turkkilaiseen vankilaan. Yhdysvalloissa Kahlil Gibran näytti kuvataiteelliset ja kirjalliset lahjansa ja pääsi taiteellisiin piireihin jo 13-vuotiaana, ja häntä alettiin yleisesti kutsua Profeetaksi. Gibranin ystävät lähettivät hänet 15-vuotiaana libanonilaiseen yliopistoon, ja neljän vuoden opiskelun jälkeen Gibran palasi Yhdysvaltoihin.


title: Kahlil Gibran

text: Tärkein tapahtuma nuoren Gibranin elämässä oli tutustuminen Mary Haskelliin, kuuluisaan mesenaattiin. Mary Haskell otti Kahlil Gibranin stipendiaattiensa lukuisaan joukkoon ja tuki Gibrania henkisesti ja taloudellisesti koko hänen loppuelämänsä ajan. Haskel toimitti Gibranin englanninkieliset kirjat.


title: Kahlil Gibran

text: Kirjailijana Gibran mainitsee tärkeimmiksi inspiraation lähteikseen William Blaken ja Nietzschen, joita molempia hän pitää itsensä kaltaisina hulluina. Hän kirjoittaa: ”Hulluus jumalan kaipauksessa on korkein ylistyksen muoto.”


title: Kahlil Gibran

text: Gibran kirjoitti ensimmäiset kirjansa arabiaksi, mutta vuodesta 1918 alkaen hän kirjoitti englanniksi.


title: Katekismus

text:
Katekismus on kristillisen opin tiivistelmä. Nimi periytyy kreikan sanasta "katekhesis" ('suullinen opetus'), joka varhaisessa kirkossa tuli tarkoittamaan sitä opin määrää, mikä vaadittiin aikuisilta kastetta varten. Kasteoppilasta kutsuttiin nimellä "katekumeeni" ('opetettava').
Katolisen kirkon katekismus eli KKK julkaistiin 1992 ja sen suomenkielinen versio julkaistiin 2005. Paavi Johannes Paavali II julisti katekismuksen päteväksi opilliseksi teokseksi tämän julkaisuvuonna. Katolisen kirkon katekismus koostuu neljästä osasta, jotka ovat uskon tunnustaminen, kristillisen salaisuuden vietto eli sakramentit, elämä Kristuksessa ja kristillinen rukous.


title: Katekismus

text: Roomalais-katolisella kirkolla on ollut useita pienempiä katekismuksia historiansa aikana. KKK on ensimmäinen laaja katekismus sitten vuoden 1566 Roomalaisen katekismuksen.


title: Katekismus

text: Protestantisille historiallisesti merkittävin katekismus (Suomen vuoden 1869 kirkkolaissa muodossa katkismus) lienee Martti Lutherin Vähä katekismus, jonka uskonpuhdistaja kirjoitti vuonna 1529 seurakuntien huutavaan tarpeeseen. Luther oli tarkastusmatkoilla Saksissa kohdannut sellaista tietämättömyyttä, että hän päätti korjata tilanteen kirjoittamalla katekismuksen. Lutherin Vähä katekismus leviää jatkuvasti maailmassa uusilla kielillä. Samana vuonna 1529 Luther laati myös Ison katekismuksen lähinnä papistoa ja opettajia varten. Katekismukset kuuluvat luterilaisen kirkon tunnustuskirjoihin.


title: Katekismus

text: Lutherin Vähässä katekismuksessa on kuusi opinkohtaa (10 käskyä, Uskontunnustus, Herran rukous, Pyhä kaste, Rippi ja synninpäästö, Alttarin sakramentti) sekä rukousten ja ns. Huoneentaulujen osasto.


title: Katekismus

text: Ensimmäinen suomenkielinen katekismus oli uskonpuhdistaja Mikael Agricolan "Alcu opista uskoon" vuonna 1543. Siitä on säilynyt osia kolmesta painoksesta, joita yhdistämällä on saatu kokoon kokonainen teos. Seuraavaksi ilmestyi Paavali Juustenin katekismus, josta ei ole säilynyt mitään. Jaakko Finnon suomennos on säilynyt osaksi. Vanhin tunnettu suomennos Lutherin Vähästä katekismuksesta on vuodelta 1607.


title: Katekismus

text: Tärkein Lutherin Vähän katekismuksen laitos oli Uppsalan arkkipiispan Olav Svebiliuksen vuonna 1689 laatima. Svebilius suomensi sen vuonna 1745, ja se oli käytössä koko kirkossa 1800-luvun lopulle asti ja sen jälkeenkin eri herätysliikkeillä nykypäivään saakka. Svebiliuksen katekismus eli "pitkä kirja" on myös artikkelin kuvassa. 1800-luvun lopulta lähtien alettiin käyttää sanaa "Kristinoppi" Vähän katekismuksen selityksestä. Edellinen kristinoppi oli vuoden 1948 kirkolliskokouksen hyväksymä piispa Eino Sormusen laatima esitys.


title: Katekismus

text: Suomen Evankelis-luterilaisen kirkon kirkolliskokous hyväksyi uudistetun katekismuksen vuonna 1999. Kirkko jakoi sitä suomalaisiin koteihin kaksi miljoonaa kappaletta syksyllä 2000. Katekismuksen on kirjoittanut piispa Eero Huovinen palauteryhmän kanssa.


title: Katekismus

text: Katekismus on jaettu 43 numeroituun kohtaan Lutherin Vähän katekismuksen mallin mukaisesti. Kussakin kohdassa on selitysteksti, aiheeseen liittyviä raamatunjakeita ja vastaava kohta Vähästä katekismuksesta. Jaottelu on seuraava:Uusi kristinoppi on ilmestyi heti myös ruotsiksi, englanninkielinen laitos julkaistiin 2001 ja latinan- ja venäjänkieliset laitokset 2002. Se on ilmestynyt myös unkariksi käännettynä 2003 Unkarin evankelisluterilaisen kirkon käyttöön. Kuriositeettina voidaan mainita myös niin sanotut murrekatekismukset, jotka ilmestyivät 1999 ja 2000: kristinoppi on saatavissa kuudella eri suomen murteella ja Helsingin slangiksi.


title: Rolf Nevanlinna

text: Rolf Herman Nevanlinna (ent. Neovius; 22. lokakuuta 1895 Joensuu – 28. toukokuuta 1980 Helsinki) oli akateemikko ja yksi tunnetuimmista suomalaisista matemaatikoista. Hän oli erikoistunut funktioteoriaan. Matematiikassa hänet tunnetaan erityisesti meromorfisia funktioita koskevan "Nevanlinnan teorian" kehittäjänä. Rolf Nevanlinna oli kiinnostunut kulttuurista – erityisesti hän oli musiikin ystävä ja harrastaja. Yhteiskunnallisena toimijana hänen asemansa on kiistelty 1930-luvun ja toisen maailmansodan aikaisen saksalaismyönteisyyden vuoksi.


title: Rolf Nevanlinna

text: Neovius-Nevanlinnan suku tunnetaan paitsi matemaatikkosukuna myös pappis- ja sotilassukuna. Suvun nimi suomalaistettiin vuonna 1906 Nevanlinnaksi. Rolf Nevanlinnan isoisä, kenraali Edvard Engelbert Neovius (1823–1888), oli Haminan kadettikoulussa matematiikan ja fysiikan opettajana. Lisäksi hänen kaksi veljeään olivat myös matemaatikkoja. Kenraali Neoviuksella oli viisi poikaa, joista kolme peri matemaattiset taipumukset. Edvard Rudolf Neovius (1851–1917) oli Helsingin yliopiston matematiikan professori vuosina 1883–1900. Lars Theodor Neovius-Nevanlinna (1850–1916) oli matematiikan tohtori, opettaja ja merkittävä matematiikan oppikirjojen kirjoittaja. Rolf Nevanlinnan isä, Otto Nevanlinna, oli suomalaisen Normaalilyseon yliopettaja. Myös Rolfin veli Frithiof Nevanlinna (1894–1977) oli matemaatikko. Frithiof Nevanlinnan poika Veikko Nevanlinna, (1920-2012), Rolf Nevanlinnan sisarenpoika Heikki Haahti (s. 1929) ja Frithiof Nevanlinnan pojanpoika Olavi Nevanlinna (s. 1948) ovat kaikki matematiikan professoreita.


title: Rolf Nevanlinna

text: Rolf Nevanlinna solmi 1919 avioliiton serkkunsa Mary Selinin kanssa. Perheeseen kuului vaimon lisäksi lapset Kai, Harri, Arne ja Sylvi. Nevanlinnat erosivat vuonna 1958, ja Rolf Nevanlinna avioitui samana vuonna kirjailija Sinikka Kallio-Visapään (1917–2002) kanssa. Sinikka ja Rolf Nevanlinnalla on tytär Kristiina.


title: Rolf Nevanlinna

text: Rolf Nevanlinna opiskeli Helsingin yliopistossa vuosina 1913–1919. Hän valmistui filosofian kandidaatiksi vuonna 1917 ja väitteli tohtoriksi vuonna 1919. Rolf Nevanlinnan väitöskirjan nimi oli "Über beschränkte Funktionen die in gegebenen Punkten vorgeschriebene Werte annehmen". Hän tuli dosentiksi Helsingin yliopistoon 1922, ja 1926 hänet nimitettiin matematiikan professoriksi. Hän siirtyi vuonna 1947 Zürichin yliopiston professoriksi mutta palasi osa-aikaisesti Suomeen, kun hänet oli nimitetty Suomen Akatemian jäseneksi 1948. Vuosina 1948–1963 Nevanlinna jakoi aikansa suunnilleen tasan Suomen ja Sveitsin välillä. Nevanlinna jäi eläkkeelle Zürichistä vuonna 1963 ja akateemikon virasta 1965. Sen jälkeen hän toimi Turun yliopiston kanslerina vuoteen 1970. Nevanlinnan ensimmäinen ulkomaanmatka tapahtui 1924 Göttingeniin. Vuosina 1928–1929 hän luennoi Zürichin teknillisessä korkeakoulussa, oli loppuvuodesta 1929 Rockefeller-stipendiaattina Ranskassa ja 1937–1938 Göttingenin vierailevana professorina.


title: Rolf Nevanlinna

text: Rolf Nevanlinnan matemaattisen elämäntyön keskeisin osa on funktioteoriaan kuuluva meromorfifunktioiden arvojenjakautumisoppi, joka tunnetaan "Nevanlinnan teoriana". Nevanlinna teorian juuret ovat 1800-luvun puolella. Jo silloin saatiin funktioteoriassa tulos, että ei-vakio kokonainen funktio saa kaikki arvot paitsi mahdollisesti yhtä. Sitten hiottiin kokonaisten funktioiden arvojenjakautumisoppia vielä 1920-luvun alkuun saakka. Tehtiin myös yrityksiä teorian siirtämiseksi meromorfifunktioille siinä onnistumatta.


title: Rolf Nevanlinna

text: Eteenpäin päästiin vasta Rolf Nevanlinnan vuosina 1923–1925 julkaisemien töiden ansiosta. Heinäkuussa 1924 hän johti teoriansa ensimmäisen päälauseen, joka on teknisesti verrattain helppo. Tuloksen merkityksen huomaaminen vaatii kuitenkin matemaattista silmää. Ensimmäinen päälause kertoo meromorfifunktion olevan sillä tavoin tasapainoinen, että jos se saa jonkin arvonsa harvemmin kuin muut, se kompensoi asian tulemalla sen sijaan hyvin lähelle tätä arvoa.


title: Rolf Nevanlinna

text: Nevanlinnan teorian toinen päälause täydentää ensimmäistä ja on teknisesti monimutkaisempi. Se kertoo, että on vain vähän sellaisia arvoja, jotka funktio saa muita harvemmin.


title: Rolf Nevanlinna

text: Yhteenvedon kehittämästään teoriasta Nevanlinna esitti artikkelissaan "Zur Theorie der meromorphen Funktionen", joka ilmestyi Acta Mathematicassa vuonna 1925. Tähän työhön liittyy erikoinen sattumus. Nevanlinna oli muotoillut toisen päälauseen siten, että mistä tahansa kolmesta arvosta korkeintaan kaksi saavutetaan harvemmin. Cambridgen yliopiston matematiikan professori John Littlewood ja hänestä riippumatta vielä nuori tohtori sir Edward Collingwood olivat huomanneet, että Nevanlinnan muotoilu voidaan helposti yleistää kolmen sijasta mielivaltaisen monelle arvolle. Näin saadaan olennaisesti pidemmälle meneviä tuloksia. Viime hetkellä Nevanlinna muutti esityksensä loppuosan siten, että sai teoriansa entistä täydellisemmin esitetyksi.


title: Rolf Nevanlinna

text: Nevanlinna julkaisi arvojenjakautumisteoriasta vuonna 1936 monografian "Eindeutige analytische Funktionen" (Springer-Verlag). Nevanlinnan tutkimuskohteita matematiikassa olivat myös muun muassa Riemannin pintojen teoria (monografia "Uniformisierung", Springer 1953) ja funktionaalianalyysi (monografia "Absolute Analysis", Springer 1959, yhdessä F. Nevanlinnan kanssa). Nevanlinnan luennot suhteellisuusteoriasta ja geometrian perusteista on myös julkaistu.


title: Rolf Nevanlinna

text: Rolf Nevanlinna oli Heidelbergin yliopiston, Bukarestin yliopiston, Giessenin yliopiston, Berliinin vapaan yliopiston, Jyväskylän yliopiston, Glasgow'n yliopiston, Uppsalan yliopiston ja Istanbulin yliopiston kunniatohtori. Hän oli Suomalaisen Tiedeakatemian, Suomen matemaattisen yhdistyksen, London Mathematical Societyn, Suomen aktuaariyhdistyksen, Unkarin tiedeakatemian, Matemaattisten aineiden opettajien Liiton ja Schweitzerische Mathematische Gesellschaftin kunniajaäsen.


title: Rolf Nevanlinna

text: Rolf Nevanlinna oli Erkki Laurilan ohella keskeinen vaikuttaja, kun Suomen ensimmäistä tietokoneprojektia, ESKO-koneen rakennusta pantiin alulle vuonna 1954. Vuodesta 1981 alkaen International Mathematical Union (IMU) on jakanut neljän vuoden välein Rolf Nevanlinnan nimeä kantavan palkinnon informaatio- ja tietojenkäsittelyteorian tutkimuksessa ansioituneille henkilöille.


title: Rolf Nevanlinna

text: Helsingin yliopistossa Rolf Nevanlinna opiskeli Ernst Lindelöfin johdolla.


title: Rolf Nevanlinna

text: György Pólyalla oli 1930-luvulla mökki Sveitsin vuoristossa. Mökin vieraskirjassa on merkintä Rolf Nevanlinnan vierailusta. Vastavuoroisesti Pólya vieraili Suomessa Rolf Nevanlinnan kesäasunnolla saunomassa. Sveitsiläinen professori Peter Henrici, yhdysvaltalaiset professorit Fred Gehring ja Jack Lohwater sekä englantilaisprofessori sir Edward Collingwood olivat Nevanlinnan pitkäaikaisia ystäviä. Nevanlinna istui myös kunniapaikalla päivänsankari Herman Weylin vieressä suuren matemaatikon täyttäessä 70 vuotta, vaikka Weyl jossain vaiheessa oli nimitellyt Nevanlinnaa jopa "suomalaiseksi natsiksi".


title: Rolf Nevanlinna

text: Lars Ahlfors oli Rolf Nevanlinnan oppilas. Sinä aikana kun Nevanlinna oli Suomen Akatemian jäsen, hänellä oli neljä henkilökohtaista assistenttia. Ensimmäinen oli Leo Sario, joka sittemmin siirtyi Yhdysvaltoihin ja teki siellä merkittävän uran Los Angelesissa UCLA-yliopiston matematiikan professorina. Sariota seurasi Kalle Virtanen, akateemikko A. I. Virtasen poika. Hänestä tuli henkilökohtainen ylimääräinen professori Helsingin yliopistoon. Vuosina 1953–1956 Nevanlinnan assistenttina toimi Olli Lehto, joka valittiin Felix Iversenin seuraajana Helsingin yliopiston apulaisprofessoriksi ja joka teki sittemmin merkittävän uran professorina, akateemikkona, hallintomiehenä ja kansainvälisenä matemaatikkona. Olli Lehto on kirjoittanut Rolf Nevanlinnan elämäkerran "Korkeat maailmat" (Otava 2001). Viimeinen pitkäaikainen assistentti oli Ilppo Simo Louhivaara. Hän siirtyi myöhemmin professoriksi Jyväskylän yliopistoon, toimi siellä pitkään myös rehtorina ja siirtyi sitten Berliinin Vapaan yliopiston professoriksi.


title: Rolf Nevanlinna

text: Rolf Nevanlinnan johdolla valmistui ainakin 28 väitöskirjaa.


title: Rolf Nevanlinna

text: Rolf Nevanlinna oli matematiikan maailmanjärjestön, Kansainvälisen matemaattisen unionin IMU:n (International Mathematical Union) presidenttinä vuosina 1959–1963.


title: Rolf Nevanlinna

text: Nevanlinna oli aktiivinen myös yhteiskunnallisesti. Jo ennen toista maailmansotaa ja sen aikana Rolf Nevanlinna joutui saksalaismielisen ja joissakin yhteyksissä jopa natsien myötäilijän maineeseen. Rolfin veljen Frithiofin mukaan tähän oli syynä se, että veljesten äiti oli saksalainen ja äidin suku (Romberg) oli saksalaista ja jo lapsuudesta oli kanssakäyminen Saksan suuntaan ollut aktiivista. Vuonna 1940 Nevalinna piti radioesitelmän, jossa hän ylisti natsi-Saksan valtakunnanmarsalkka Hermann Göringiä sankarilliseksi valtiomieheksi. Nevalinnan mukaan Göring toteutti Adolf Hitlerin rinnalla Saksan uutta nousua.


title: Rolf Nevanlinna

text: Myöhemmin erityisesti osallisuus SS-vapaaehtoispataljoonan toimikuntaan on tahrannut Nevanlinnan mainetta. Nevanlinna ei osallistunut pataljoonan perustamistoimiin, mutta suomalaisten ja saksalaisten jouduttua erimielisyyksiin pataljoonan asioiden hoidosta keväällä 1942 päätettiin perustaa virallinen SS-vapaaehtoistoimikunta, jonka puheenjohtajaksi haluttiin puolueiden ulkopuolinen, saksalaisille mieluinen, mutta nimenomaan Suomen hallitukselle lojaali henkilö. Rolf Nevanlinnan sodanaikainen toiminta ei varjostanut hänen myöhempiä matemaattisia yhteyksiään. Rolf Nevanlinnan johtama funktioteorian kollokvio Helsingissä kesällä 1957 oli ensimmäinen neuvostoliittolaisten matemaatikkojen esiintyminen länsimaisissa tilaisuuksissa toisen maailmansodan jälkeen. Vuonna 1965 Rolf Nevanlinna oli Armeniassa järjestetyn funktioteorian konferenssin kunniavieras. Rolf Nevanlinnan valinta Kansainvälisen matemaattisen unionin presidentiksi vuonna 1959 oli lähes yksimielinen.


title: Rolf Nevanlinna

text: Rolf Nevanlinna oli Helsingin yliopiston rehtori vuosina 1941–1945. Toisen maailmansodan päätyttyä liittoutuneitten voittoon Rolf Nevanlinna joutui poliittisen painostuksen kohteeksi ja joutui eroamaan rehtorin virasta vuonna 1945. Vuosina 1965–1970 Rolf Nevanlinna oli Turun yliopiston kansleri.


title: Rolf Nevanlinna

text:
Rolf Nevanlinna oli Ylioppilastutkintolautakunnan jäsen vuosina 1927–46 ja sen puheenjohtaja vuodesta 1941.
Rolf Nevanlinna oli aktiivinen musiikin harrastaja. Hänen soittimensa oli viulu. Sibelius-Akatemian johtokunnan puheenjohtajana Rolf Nevanlinna oli vuosina 1941–1945 ja 1964–1971. Hän oli vuonna 1946 perustamassa Suomen Kamarimusiikkiseuraa.


title: Shanghai International Circuit

text: Shanghai International Circuit on moottorirata Jiadingin esikaupunkipiirissä Shanghaissa Kiinassa.


title: Shanghai International Circuit

text: Shanghai International Circuitin on suunnitellut saksalainen arkkitehti Hermann Tilke. Rata on suunniteltu näyttämään kiinalaiselta kirjoitusmerkiltä "shang" (上).


title: Porvaristo

text: Porvaristo oli yksi sääty-yhteiskunnan säädyistä. Porvaristo koostui alkujaan saamansa oikeuden perusteella kauppaa tai käsityöammattia harjoittaneista kaupunkilaisista.


title: Porvaristo

text: Sana "porvari" tulee vanhan ranskan sanasta "burgeis", kaupunkilainen (nykyranskan "bourgeois"), ja ennen se tarkoitti kaupungissa asuvaa ammatinharjoittajaa, yleensä myös henkisen työn tekijöitä (pois lukien papisto ja aateli).


title: Porvaristo

text: Historiallisesti porvariluokaksi katsotaan vapaasyntyiset kauppiaat ja käsityöläiset ja muut itsenäiset ammatinharjoittajat. Nykyaikaan periytynyt porvariluokka syntyi varhaisella keskiajalla asutuksen keskittyessä kaupunkeihin, käsityöläiset ja eri kaupankävijät alkoivat muodostaa kiltoja ja varhaisia yrityksiä. Tästä ryhmästä muodostui porvarissääty josta myöhemmin tuli iso ja merkittävä vastavoima aatelisäädylle. Muun muassa Ranskan vallankumouksessa porvaristo työläisten tuella ja johdossaan liberaaleja aatelisia kuten Mirabeau ja La Fayette lakkautti (lähinnä aateliston ja papiston) etuoikeudet.


title: Porvaristo

text: Myöhemmällä ajalla porvari-sanaan liitettiin kielteisinä pidettyjä asenteita, muun muassa Molière yhdisti porvariuteen ahdasmielisyyden, ahneuden, tekopyhyyden ja muutosvastaisuuden.


title: Porvaristo

text: Ruotsin vallan aikana Suomessakin porvarissääty oli yksi neljästä valtiosäädystä. Muut olivat aatelisto, papisto ja talonpojat. Porvaristolla ja kaupungeilla oli eräitä varsinkin elinkeinojen harjoittamista koskevia erioikeuksia, jotka vahvistettiin vielä 23. helmikuuta 1789 annetulla vakuutuksella. Suomen sodan ja Porvoon valtiopäivien jälkeen Suomessa jatkettiin Ruotsin perustuslain mukaisia valtiopäivämuotoja. Porvoon valtiopäivien 1809 jälkeen valtiopäivät kokoontuivat seuraavan kerran 1860.


title: Porvaristo

text: Suomessakin kaupungit olivat sääty-yhteiskunnassa porvariston johtamia itsehallinnollisia alueita, joissa noudatettiin kaupunginlakia. Kaupungin johtoelin oli raati. Se koostui pormestarista ja raatimiehistä. Raadilla oli myös tuomiovaltaa ja se pyrki turvaamaan sujuvan kaupankäynnin muiden kaupunkien kanssa ja ulkomaille. Porvariston vaikutusvaltaisin ryhmä oli ulkomaankauppaa harjoittava valtaporvaristo.


title: Porvaristo

text: Vuonna 1879 säädettiin useita lakeja elinkeinovapauden toteuttamiseksi. Tällöin porvariston säätyerioikeudet kumottiin siltä osin, kuin ne koskivat porvareita henkilöinä. Osa kaupunkeja julkisyhteisöinä koskevista erioikeuksista kuitenkin pysyi voimassa sen jälkeenkin ja kumottiin lopullisesti vasta vuonna 1995. Vuoden 1879 jälkeen äänioikeus porvarissäädyn vaaleissa edellytti muun muassa asumista kaupungissa ja tiettyä varallisuusasemaa, mutta ei enää erityisten porvarisoikeuksien hankkimista. Säätyvaltiopäivät jatkoivat määräaikaisia ja ylimääräisiä valtiopäiväkokoontumisia vuoteen 1906, jolloin ne päättivät eduskuntauudistuksesta. Ensimmäinen valtiosäädyt korvaavan eduskunnan vaalit järjestettiin 1907.


title: Ihmisen Poika

text: Ihmisen Poika on Raamatussa esiintyvä ilmaus, jota Jeesus käytti puhuessaan itsestään. Hänen juutalaisille kuulijoilleen ilmaus liittyi messiaan tulemiseen aikojen lopulla.


title: Ihmisen Poika

text: Vanhassa testamentissa esiintyvät heprean kielen sanaparit בן–אדם [ben-'adam] ja בן–אנוש [ben-'enosh], jotka molemmat tarkoittavat sananmukaisesti "ihmisen poika". Perusmerkityksessään ilmaus tarkoittaa yleisesti ihmistä, ja suomennetaan "ihmislapsi" esimerkiksi Psalmin 8 jakeessa 4 ותחסרהו מעט מאלהים וכבוד והדר תעטרהו׃ "Mikä on ihminen että sinä häntä muistat, tai ihmislapsi, että pidät hänestä huolen?" Jo ennen Jeesuksen aikaa oli juutalaisten apokalyptisessä kirjallisuudessa muodostunut näkemys "Ihmisen Pojasta" (määrätyssä muodossa), eskatologisena hahmona, jonka oli määrä toimia välittäjänä Jumalan ja ihmisen välillä lopun aikoina. Näkemyksen raamatullisena perustana pidetään yleisimmin Danielin kirjan kuvausta siitä, kuinka Ihmisen Poika asetetaan valtaistuimelle ja kuinka hänelle annetaan ikuinen kuninkuus.


title: Ihmisen Poika

text: Uudessa testamentissa Jeesus puhui itsestään usein kolmannessa persoonassa käyttäen ilmausta "Ihmisen Poika" (kreikankielisessä alkutekstissä "ho hyios tū antrōpū"). Näin Jeesus julisti olevansa juutalaisten odottama Pelastaja, Messias. Jeesus sanoi muun muassa että Ihmisen Pojalla on valta antaa syntejä anteeksi (Mark 2:10), Ihmisen Poika on sapatinkin herra (Mark 2:28) ja että Ihmisen Poika on tullut etsimään ja pelastamaan kadonneita (Luuk 19:10), sekä ettei Ihmisen Pojalla ole mihin päänsä kallistaisi. (Luuk 9:58). Jeesus sanoo myös Ihmisen Pojasta lopun aikoihin viitaten, että "silloin taivaalle ilmestyy Ihmisen Pojan merkki. Kaikki maan sukukunnat puhkeavat valituksiin, kun näkevät Ihmisen Pojan tulevan taivaan pilvien päällä suuressa voimassaan ja kirkkaudessaan. Suuren torven soidessa hän lähettää enkelinsä neljälle ilmansuunnalle kokoamaan kaikkialta, maan kaikista ääristä ne, jotka hän on valinnut (Matteus 24:30–34).


title: Ihmisen Poika

text: Heprealaiskirjeessä psalmin 8 kuvaus ihmisen pojasta tulkitaan ennustukseksi Jeesuksen kuolemasta ja ylösnousemuksesta (Hepr 2:6-9):


title: Saul

text: Saul oli Israelin ensimmäinen kuningas noin 1025–1005 eaa. Hänen aikanaan israelilaisten lukumäärä oli noin 50 000–100 000 ja he elivät Kaanaanmaan ylänköseutujen kukkuloilla. Israelilaiset muodostivat oman etnisen ryhmänsä, mutta eivät yhtä valtakuntaa. Saulin tarina kerrotaan Raamatussa Ensimmäisessä Samuelin kirjassa.


title: Saul

text: Saulin aikoihin Israel oli löyhä heimoliitto, jonka temppeli oli Siilossa. Israel oli filistealaisten vallan alla, ja ammonilaiset hyökkäsivät maahan idästä.


title: Saul

text:
Saul oli Kiisin poika Benjaminin suvusta, Jaabalin kaupungista, jota vastaan ammonilaiset hyökkäsivät.
Saul oli rohkea sotilas ja taitava johtaja, ja menestyi sen takia taistelussa.


title: Saul

text:
Niinpä Samuel valitsi Jumalan johdatuksen avulla Saulin kuninkaaksi, kun israelilaiset olivat vaatineet saada hallitsijan, jollainen muillakin naapurikansoilla oli. Saul sai kansan luottamuksen puolelleen voittaessaan sodassa ammonilaiset. Tämän jälkeen Saul kävi useita sotia muitakin kansoja, mm. filistealaisia, vastaan.
Saulilla ei ollut omaa armeijaa, ja Samuel, Jahven papisto ja eri heimot eivät aina pitäneet hänestä.
Raamatun mukaan Saul rikkoi toistuvasti Jumalaa vastaan, joten Jumala hylkäsi hänet, ja valitsi seuraavaksi kuninkaaksi Daavidin.


title: Saul

text: Saul ei pitänyt Daavidista, koska tämä sai mainetta enemmän kuin hän. Saul yritti tuhota Daavidin, ja tämä pakeni maasta.


title: Saul

text:
Saul hävisi taistelussa filistealaisa vastaan, ja surmasi itsensä, ja myös kolme hänen poikaansa kuolivat taistelukentällä. Vanha Testamentti kertoo asiasta seuraavasti:
Saulin kuoltua hänen valtakuntansa jakautui kahtia. Pohjoisen Israelin kuninkaaksi tuli Saulin poika Isboset. Eteläisen Juudean kuninkaaksi nousi Daavid.


title: Saul

text: Historiallisesta Saulista ei perinteisen kronologian mukaan ajoitetulla arkeologialla ole löydetty todisteita. Sen sijaan, mikäli David Rohlin revisioitu kronologia pitää paikkaansa, heettiläisten Amarnan savitaulujen, jotka perinteisesti on ajoitettu 300 vuotta aiemmalle ajalle, mukaan Saul olisi ollut historiallinen henkilö ja hän olisi ollut faarao Akhenatenin aikalainen. Saul esiintyy niissä habirujen johtajana nimellä Labayu, "Juudan leijona", ja hänellä mainitaan olleen alipäällikköinään Dadua ja Ayab, ja hänen poikansa nimeksi mainitaan Mutbaal tai Ishbaal. Lingvistisesti "Dadua" on sama kuin Daavid ja "Ayab" sama kuin Jooab. "Ishbaal" on Iisbosetin heetinkielinen versio. Amarnan savitauluissa Labayun mainitaan saaneen surmansa väijytyksessä Gilboan vuorella, joka on yhtenevä Raamatun kertomuksen kanssa. Tämän mukaan Saul on varhaisin Raamatun henkilö, joka on voitu historiallisesti osoittaa olleen olemassa, mutta Rohlin kronologiaa ei ole tieteellisissä piireissä yleisesti hyväksytty.


title: Bretton Woodsin järjestelmä

text: Bretton Woods -järjestelmä oli kansainvälinen talouden hallintajärjestelmä, jonka tarkoituksena oli kansainvälisten talousinstituutioidensa avulla pitää maailmantaloutta, erityisesti valuuttakursseja, vakaana. Bretton Woods oli olemassa 1944–1971.


title: Bretton Woodsin järjestelmä

text: Ennen toisen maailmansodan loppua liittoutuneet alkoivat kehitellä kansainvälistä kiinteiden kurssien valuuttajärjestelmää tarkoituksenaan välttää ensimmäisen maailmansodan jälkeinen taloudellinen kaaos, joka välillisesti johti 1930-luvun suureen lamaan. Malli syntyi kompromissina neuvotteluissa, joita johti Yhdysvaltojen puolelta Harry Dexter White ja Britannian puolelta John Maynard Keynes.


title: Bretton Woodsin järjestelmä

text: Toisen maailmansodan aikana heinäkuussa 1944 kokoonnuttiin konferenssiin New Hampshiren osavaltion Bretton Woodsin kaupunkiin, jonka mukaan järjestelmä sai nimensä. Aikaisemmin oli kokoonnuttu Britannian, Yhdysvaltojen ja Kanadan kesken. Nyt mukana oli 44 maata. Keynes oli ennakoinut Ison-Britannian päätyvän maksutaseongelmiin sodan jälkeen.


title: Bretton Woodsin järjestelmä

text: Vain osa Keynesin ajatuksista otettiin käyttöön, esimerkiksi yleistä unitas-nimistä valuuttaa ei tullut. Hänen toteutuneita tavoitteitaan on Kansainvälinen valuuttarahasto (IMF). Sen tarkoituksena oli valuuttaongelmien käsitteleminen. Yhdysvaltain dollari sai valta-aseman. Vaihtokurssit määrättiin suhteessa dollariin, joka taas sidottiin kultaan. Dollarin arvoksi määriteltiin 35  unssilta kultaa. Bretton Woodsissa päätettiin myös perustaa Kansainvälinen jälleenrakennus- ja kehityspankki (nykyään osa Maailmanpankkia). Nämä olivat konferenssin tärkeimmät tulokset.


title: Bretton Woodsin järjestelmä

text: Järjestelmä toimi pitkään länsimaiden taloutta vakauttavasti. Vuonna 1971 Richard Nixonin hallitus purki dollarin ja kullan välisen suhteen. Vaihtokurssijärjestelmä loppui tähän. Bretton Woods -järjestelmän valuuttapolitiikka romuttui lopullisesti vuonna 1976, jolloin kelluvat valuuttakurssit yleistyivät ja valuuttapolitiikasta tuli kansallisen politiikan kiistakapula.


title: Bretton Woodsin järjestelmä

text: Siitä lähtien valuuttojen siirtojen ja kaupan esteitä on purettu. Euroopan Unionin 19 jäsenmaata siirtyi vähitellen 2000-luvulla käyttämään pääosin euroa joten siitä tuli dollarin rinnalle toinen päävaluutta.


title: Bretton Woodsin järjestelmä

text: 1970-luvulta alkaen Maailmanpankki ja IMF ovat joutuneet etenkin eteläisen pallonpuoliskon maiden arvostelemaksi. Bretton Woods -järjestelmän eräitä päätavoitteita oli estää kilpailevat devalvaatiot (työttömyyden vienti maasta toiseen) ja sallia vain tilapäistä rahoitusapua perustavanlaatuisen epätasapainon tapauksessa.


title: Bretton Woodsin järjestelmä

text: Esitetyt päivämäärät ovat ne, joiloin kurssit otettiin käyttöön; kelluva kurssi on merkitty * .


title: Bretton Woodsin järjestelmä

text: BKT vuonna 2014 on 339,5 mijardia dollaria


title: Bretton Woodsin järjestelmä

text: BKT 2012 on 4,525 triljoonaa dollaria


title: Bretton Woodsin järjestelmä

text: BKT 2012 on 3,123 triljoonaa dollaria


title: Bretton Woodsin järjestelmä

text: BKT 2012 on 2.323 triljoonaa dollaria


title: Bretton Woodsin järjestelmä

text: BKT 2012 on 2.253 triljoonaa dollaria


title: Bretton Woodsin järjestelmä

text: BKT 2012 on 1.834 triljoonaa dollaria


title: Bretton Woodsin järjestelmä

text: BKT 2012 on 1.409 triljoonaa dollaria


title: Bretton Woodsin järjestelmä

text: BKT 2012 on 709.5 biljoonaa dollaria


title: Bretton Woodsin järjestelmä

text: BKT 2012 on 419.6 biljoonaa dollaria


title: Bretton Woodsin järjestelmä

text: BKT 2012 on 362.4 biljoonaa dollaria


title: Bretton Woodsin järjestelmä

text: BKT 2012 on 280.8 biljoonaa dollaria


title: Bretton Woodsin järjestelmä

text: BKT 2012 on 208.5 biljoonaa dollaria


title: Bretton Woodsin järjestelmä

text: BKT 2012 on 198.1 miljardia dollaria


title: Abel

text: Abel (Vanhassa kirkkoraamatussa Aabel) oli Raamatun Ensimmäisen Mooseksen kirjan mukaan ensimmäisten ihmisten Aadamin ja Eevan toinen poika. Hänen veljensä Kain tappoi hänet.


title: Abel

text:
Vanhan Testamentin Ensimmäisen Mooseksen kirjan mukaan
Abel oli lammaspaimen kun taas hänen veljensä Kain oli maanviljelijä. Molemmat uhrasivat Jumalalle, mutta Jumala katsoi suopeasti vain Abelin karitsauhriin, josta suuttuneena Kain tappoi Abelin. Myös Koraani viittaa samaan tarinaan.


title: Abel

text: Apokryfisessä kirjallisuudessa Abel mainitaan Henokin kirjassa, jossa Abelin henki anoo kostoa kaikille Kainin jälkeläisille.


title: Abel

text: Uudessa testamentissa Heprealaiskirjeessä mainitaan Abelin uhrin olleen Kainin uhria arvokkaampi, koska Abel uskoi ja oli vanhurskas. Lisäksi Jeesus opettaa Matteuksen evankeliumin mukaan Abelin olleen ensimmäinen viattomasti kärsinyt ihminen.


title: Vostok (tutkimusasema)

text: Vostok (, kirjaimellisesti "Asema Itä") on itäisellä Antarktiksella, lähellä magneettista etelänapaa sijaitseva venäläinen, alun perin neuvostoliittolainen tutkimusasema, jossa on suoritettu muun muassa syvimmät jäätikkökairaukset. Asema sijaitsee 3488 metriä merenpinnan yläpuolella Australian antarktisella territoriolla. Vostok pystytettiin 16. joulukuuta 1957 ja se on ollut toiminnassa ympärivuotisesti ainakin 37 vuotta. Asema suljettiin väliaikaisesti tammikuussa 1994. Tätä nykyä asemaa johtavat yhteistyössä yhdysvaltalaiset, ranskalaiset ja venäläiset tiedemiehet.


title: Vostok (tutkimusasema)

text: Vostokilla ranskalaisten tiedemiesten kanssa tehty jääkairaus antoi tietoja ilmaston muutoksista viimeisen 420 000 vuoden ja neljän jääkauden ajalta.


title: Vostok (tutkimusasema)

text: Tutkimusasema sijaitsee keskellä Itä-Antarktiksen jäätikköä noin 1300 kilometriä maantieteelliseltä etelänavalta. Se sijaitsee Vostokjärven päällä.


title: Vostok (tutkimusasema)

text: Vostok sijaitsee lähellä luoksepääsemättömyyden napaa ja magneettista etelänapaa, ja se onkin yksi parhaimmista paikoista seurata muutoksia Maan magnetosfäärissä. Muut asemalla tehtävät tutkimukset liittyvät aktinometriaan, geofysiikkaan, lääketieteeseen ja ilmastotieteeseen.


title: Vostok (tutkimusasema)

text: Asema on 3488 metriä merenpinnan yläpuolella ja se on yksi syrjäisimmistä tutkimusasemista Antarktiksella. Aseman varusteet tuodaan rannikolla sijaitsevalta Mirnyn tutkimusasemalta. Kesäisin asemaa asuttaa tavallisesti 25 tutkijaa ja insinööriä ja talvella 13.


title: Vostok (tutkimusasema)

text: Ainoa vuoden ympäri asutettu tutkimusasema, joka sijaitsee Vostoksia etelämmässä on Yhdysvaltain ylläpitämä Amundsen–Scottin asema. Kiinalainen Kunlunin tutkimusasemakin sijaitsee etelämmässä kuin Vostok, mutta se on asutettu vain kesäisin.


title: Vostok (tutkimusasema)

text: Vladimir Sanin kuvaa muun muassa kirjoissaan "Newbie in the Antarctic" (1973) ja "72 Degrees Below Zero" (1975) tutkimusasemalla elämisen haasteita.


title: Vostok (tutkimusasema)

text: Vostok sijaitsee yhdellä maapallon kylmimmistä paikoista. Lämpötila on pääasiassa −30 °C ja −70 °C välillä. Kylmin kuukausi on elokuu ja lämpimin on joulukuu. Kylmin lämpötila mitattiin 21. heinäkuuta 1983, −89,2 °C. Epävirallisesti mitattiin −91 °C talvella 1997. Korkein asemalla mitattu lämpötila oli -12,2 astetta, joka mitattiin 11.1.2002. Kuitenkaan lämpimimpänäkään aikana, joulu-tammikuussa ei usein ylitetä miinus 25 asteen lämpötilaa.


title: Vostok (tutkimusasema)

text: 1970-luvulla Neuvostoliitto teki Etelämantereella useita 500–952 metrin syvyisiä kairauksia, joita on käytetty tutkimuksissa jäähän sitoutuneen hapen isotooppikoostumuksen selvittämiseksi. Tutkimuksissa selvisi, että viimeisimmällä jääkaudella jäätä oli noin neljänsadan metrin syvyydessä merenpinnan alapuolella. Myöhemmin, vuosina 1984, 1990 ja 1993 kairattiin vielä kolme muuta reikää, jotka olivat 2202, 2546 ja 2755 metrin syvyisiä. Lyhyen tauon jälkeen kairaukset jatkuivat yhteistyössä ranskalaistutkijoiden kanssa talvella 1995, mutta Etelämantereen tutkimuksen tieteellisen komitean (EPICA) pyynnöstä ne lopetettiin jälleen vuonna 1996, kun komitea ilmaisi huolensa alapuolella olevan muinaisen Vostokjärven mahdollisesta saastumisesta. Siihen mennessä kairauksella oli ehditty jo 3623 metrin syvyyteen, ja sen avulla oltiin saatu tietoa neljän viimeisimmän jääkauden aikaisista ympäristöolosuhteista. Vuoden 2004 EPICA-kairauksiin asti se oli myös ainoa kairaus, jonka avulla oli kerätty tietoa usean eri jääkauden ajalta. EPICA:n tekemistä kairauksista saatiin tietoa jopa pidemmältä ajanjaksolta, vaikka jäätikköä ei tuolloin porattukaan yhtä syvälle kuin ennen.


title: Vostok (tutkimusasema)

text: 5. helmikuuta 2012 Vostokjärven pinta saavutettiin viimein 3770 metrin syvyydessä.


title: Ounasvaaran Hiihtoseura

text: Ounasvaaran Hiihtoseura ry (OH) on rovaniemeläinen yleishiihtoseura, joka on perustettu vuonna 1927. Se on järjestänyt useita kansainvälisen tason urheilutapahtumia ja sen urheilijat ovat saavuttaneet yhteensä yli 40 olympia- ja maailmanmestaruusmitalia.


title: Ounasvaaran Hiihtoseura

text: Olympiavoittoon Ounasvaaran Hiihtoseuran urheilijoista ovat yltäneet Antti Hyvärinen, Jouko Törmänen, Tuomo Ylipulli ja Hannu Manninen. Maailmanmestareita ovat Ylipullin ja Mannisen lisäksi maastohiihtäjät Pekka Niemi, Olavi Alakulppi ja Pirjo Muranen, yhdistetyn hiihtäjät Tapio Nurmela ja Janne Ryynänen, hiihtosuunnistajat Matti Keskinarkaus ja Terhi Holster sekä alppihiihtäjä Kalle Palander, joka vaihtoi vuonna 2005 Ruka Slalomiin. Tauno Luiro ylitti ensimmäisenä mäkihyppääjänä maailmassa sadan metrin rajan, Ensio Hyytiä oli 1950-luvulla mäkihypyn MM-mitalisti, Tauno Käyhkö oli 1970-luvun alkupuolen paras suomalaishyppääjä, ja Harri Olli on toistaiseksi viimeisin pohjoismaisten lajien MM-kisoissa mitalille yltänyt suomalainen mäkihyppääjä. Palanderin lisäksi myös Suomen kaikkien aikojen paras naisalppihiihtäjä Tanja Poutiainen on ounasvaaralaisia.


title: Circuit Gilles Villeneuve

text: Circuit Gilles Villeneuve (, aiemmin Circuit Île Notre-Dame) on moottorirata Île Notre-Dame -saaressa Montrealissa Kanadassa.


title: Circuit Gilles Villeneuve

text: Radan on suunnitellut Roger Peart. Sitä aloitettiin rakentamaan vuonna 1977. Rata rakennettiin alun perin kilpailuradaksi, mutta sittemmin se on ollut myös yleisessä käytössä kilpailujen välisenä aikana. Radan alkuperäinen nimi oli Circuit Île Notre-Dame, mutta se vaihdettiin nykyiseksi vuonna 1982 kunnianosoituksena samana vuonna kuolleelle kanadalaiselle Gilles Villeneuvelle. Radan tunnetuimpia osia ovat Mestareiden muuri ja Kasinon suora (), joissa on nähty monia vaarallisia kolareita.


title: Circuit Gilles Villeneuve

text: Radalla ajetaan Formula 1 -sarjan Kanadan GP:tä ja radalla ajettiin Champ Car -sarjan Grand Prix of Montreal -kilpailua. Ensimmäinen Formula 1 -sarjan Kanadan GP ajettiin radalla vuonna 1978. Italialainen Riccardo Paletti kuoli radalla kaudella 1982. Hän törmäsi lähdössä paikalleen jääneeseen Didier Pironin Ferrariin. Paletti menetti tajuntansa, ja auto syttyi pian tuleen.


title: Circuit Gilles Villeneuve

text: Radan ongelmana on ollut jo monen vuoden ajan asfaltin murentuminen, ja se onkin moneen kertaan uusittu. Kauden 2008 kilpailun aika-ajoissa rata oli niin huonossa kunnossa, että monet kuljettajat pelkäsivät sen olevan turvallisuusriski, ja ettei kukaan pääse maaliin.


title: Circuit Gilles Villeneuve

text: Kauden 2011 kilpailu oli koko Formula 1 -historian pisin kilpailu ajallisesti (4:04.39,537), se oli myös keskinopeudeltaan hitain (74,844 km/h) ja siinä oli myös eniten turva-auto jaksoja (6).


title: Circuit Gilles Villeneuve

text: Yksi radan kuuluisimmista kohdista on Mestareiden muuri (), joka on radan viimeisen šikaanin vasemmalle kääntyvän tiukan mutkan ulkokaarteessa oleva betonimuuri. Muuri sai nimensä kauden 1999 Kanadan osakilpailun jälkeen, kun F1-maailmanmestarit Damon Hill, Michael Schumacher ja Jacques Villeneuve törmäsivät muuriin ja keskeyttivät.


title: Circuit Gilles Villeneuve

text: Rata pysyi muuttumattona vuodet 1978–1986. Vuonna 1987 radalla tehtiin suuria muutostöitä, muun muassa varikko siirrettiin radan toiseen päähän ja muutamien mutkien profiilia muutettiin. Kaudella 1994 nopeaa Casino-mutkaa pidettiin liian vaarallisena, joten radalle asennettiin väliaikainen renkaista tehty šikaani, aivan kuin Espanjan GP:ssä aiemmin samalla kaudella. Rengasšikaani pysyi paikallaan myös seuraavalla kaudella, kunnes kaudeksi 1996 rata sai lähes nykyisen muotonsa - Casinon šikaani poistettiin ja radan viimeinen šikaani muuttui huomattavasti entistä hitaammaksi. Uusimmat, vuonna 2002 tapahtuneet muutokset ovat varikon ulostulon siirtäminen kauemmas lähtöviivasta, sekä L’Epingle -neulansilmämutkan siirtäminen kauemmas katsomoista mutkan turva-alueen kasvattamiseksi.


title: Kain

text: Kain oli Raamatun Ensimmäisen Mooseksen kirjan mukaan ensimmäisten ihmisten, Aadamin ja Eevan, poika.


title: Kain

text: Raamatun kertomuksen mukaan Kain oli maanviljelijä ja hänen veljensä Abel oli lammaspaimen. Kain suuttui veljelleen ja tappoi tämän, koska Jumala oli suosiollisempi Abelin uhrille. Tapon jälkeen Jumala kysyi Kainilta, missä hänen veljensä on. Kain vastasi: "Olenko minä veljeni vartija?" Kain kirottiin, ja häneen pantiin "Kainin merkki". Raamattu ei kerro, millainen tuo merkki oli, mutta sen tarkoitus oli olla merkkinä, ettei kukaan, kuka hänet kohtaa, tappaisi häntä. Kain muutti asumaan Eedenin itäpuolelle ja oli ensimmäinen, joka perusti kaupungin. Kain sai pojan, jonka nimi oli Hanok.


title: Kain

text: Myös Koraanin Katetun pöydän suura viittaa kertomukseen kahdesta nimeämättömästä Aadamin pojasta, jotka molemmat uhrasivat Jumalalle, mutta vain toisen uhri otettiin vastaan. Tämän vuoksi toinen pojista aikoi surmata veljensä.


title: Kain

text: Danten "Jumalaisessa näytelmässä" ennen Juudaan helvettiä Dante ja Vergilius kävelevät yhdeksännen kerroksen Kaina-osastolla, missä veljentappajat viruvat jäisessä tuomiossaan. Osaston nimi Kaina tulee Kainilta.


title: Kain

text: Kanadan Labradorin osavaltiota kutsuttiin ennen sen asuttamista nimellä "Maa, jonka Jumala antoi Kainille".


title: Bretton Woods

text: Bretton Woods on kylä Carrollissa New Hampshiren osavaltiossa Yhdysvalloissa. Bretton Woods tuli tunnetuksi siellä Mount Washington -hotellissa järjestetyn kokouksen takia. Vuonna 1944 liittoutuneet kokoontuivat siellä sopimaan kiinteiden kurssien valuuttajärjestelmästä, joka nimettiin Bretton Woods -järjestelmäksi.


title: Dion Kassios

text: Dion Kassios (, kreik. , 155 tai noin 163/164 – 229 tai 235 jälkeen) oli antiikin kreikkalais-roomalainen historioitsija ja poliitikko. Hänet tunnetaan siitä, että hän kirjoitti Rooman historiaa käsittelevän teoksen joka käsitti tapahtumat Aineiaasta ja Rooman perustamisesta vuoteen 229.


title: Dion Kassios

text: Dion Kassios syntyi Nikaiassa, Bithyniassa. Hänen isänsä oli roomalainen senaattori ja Lyykia-Pamfylian, Kilikian ja Dalmatian maaherra Manius Cassius Apronianus. Äitinsä puolelta Dion oli kreikkalaista syntyperää ja puhuja Dion Khrysostomoksen sukulainen. Teoksensa hän kirjoittikin kreikaksi. Vuonna 180 hän muutti Roomaan, jossa hän ystävystyi Commodoreksen, Septimius Severuksen ja Aleksanteri Severuksen kanssa. Hän pääsi senaatin jäseneksi ja valtion korkeimpiin kunniavirkoihin.


title: Dion Kassios

text: Dion oli kvestorina vuonna 188 tai 189, mikä toi hänet senaatin jäseneksi. Vuonna 194 tai 195 hän oli preettori ja noin vuonna 205 "consul suffectus". Keisari Aleksanteri Severuksen aikana hän toimi African, Dalmatian ja Pannonian prokonsulina sekä myöhemmin toistamiseen konsulina vuonna 229. Tämän jälkeen Dion joutui epäsuosioon mielipiteittensä vuoksi, ja keisari Aleksanteri Severus kehotti häntä lähtemään Roomasta. Hän oli myös toiminut alaisiaan sotilaita kohtaan varsin julmasti, minkä takia hänen oma turvallisuutensa oli vaarassa. Dio vetäytyikin julkisesta elämästä synnyinseudulleen Bithyniaan, jossa hän kuoli.


title: Dion Kassios

text: Dion julkaisi Rooman historiaa käsittelevän teoksen "Historiae Romanae", joka käsitti 80 kirjaa. Tämä 22 vuoden tutkimustyön tulos käsitti Rooman historian yli 983 vuoden ajalta aina Aineiaan saapumisesta Italiaan ja Rooman perustamisesta vuoteen 229. Kokonaisina ovat säilyneet vain kirjat 36–54 (vuodet 68 eaa. – 10 eaa.) ja lyhennelminä kirjat 55–60 (9 eaa. – 46 jaa.). Muista kirjoista on jäljellä vain lyhyitä katkelmia. Julius Caesarin aikaan asti Dio antaa tapahtumista vain yhteenvetoja. Tämän jälkeen hän myös kertoo enemmän yksityiskohtia. Dio Cassius otti työhönsä mallia Thukydideeltä. Dion Kassios kertoo kirjassaan muun muassa Bulla Felixistä.


title: Malli (ammatti)

text: Malli on henkilö, joka esittelee muotia, kuten vaatteita ja asusteita pitämällä niitä yllään tai käyttämällä niitä. Malli voi myös toimia taiteilijan maalauksen aiheena. Alastonmallit esiintyvät taidekuvissa ja toisinaan eroottisissa julkaisuissa, jolloin voidaan tarkoittaa glamour-valokuvausta. Hiusmallit esittelevät hiustyylejä. Vaateita esittelevät mallit voivat esiintyä muotinäytöksissä tai he voivat poseerata eri tuotteiden mainoksissa esimerkiksi lehtikuvissa.


title: Malli (ammatti)

text: Mallin tärkeimpiä ominaisuuksia ovat poikkeuksellinen ulkonäkö ja esiintymiskyky työn näyttelemistä muistuttavan luonteen vuoksi. Mallilta edellytetään myös kykyä muuntautua, koska hänen pitää soveltua ja sopeutua kuvauksiin erilaisissa tilanteissa, asuissa ja paikoissa. Useimmiten malleilta vaaditaan tiettyä pituutta ja tiettyjä vartalon mittoja kulttuurista ja tilanteesta riippuen, myös pluskoon malleille on kysyntää. Usein erityisesti kasvojen muoto on tärkeä osa ammatin vaatimuksia. Vaatimukset vaihtelevat esiteltävien tuotteiden mukaan: esimerkiksi sormuksia tai kelloja esittelevä malli tarvitsee kauniit ja hoidetut kädet. Hiusmalleilta edellytetään usein tietynpituista ja hyväkuntoista tukkaa, josta halutut tyylit voidaan leikata ja muotoilla. Vaatemalleille tärkeintä on hoikkuus ja sopusuhtainen vartalo, jotta esittelykappaleet mahtuisivat päälle ja asettuisivat suunnittelijan toivomalla tavalla. Miesmalleilta edellytetään noin 180 senttimetrin vähimmäispituutta ja usein kohtalaisen lihaksikasta vartaloa. Naismallilta edellytetään usein vähintään noin 172 senttimetrin pituutta. Muotinäytöksiin halutaan usein vieläkin pidempiä naisia, jotka ovat vähintään noin 180 senttimetriä pitkiä. Etenkin catwalk-mallien tulee osata oikeanlainen kävelytyyli.


title: Malli (ammatti)

text: Useimmiten malli tekee työtään mallitoimiston välityksellä. Mallitoimisto manageroi ja järjestää malleilleen casting-tilaisuuksia, joissa työntekijöitä myös haastatellaan. Suomalaisia mallitoimistoja ovat muun muassa Brand, Paparazzi, Portfolio, Clamos Studio, Fashion Model Agency, Fashion Team, Modelboom, Azzurro, Pariss Models, Fondi ja Modelpoint.


title: Malli (ammatti)

text: 1960-luvulla malleista alkoi tulla popkulttuurin ikoneita ja julkisuuden henkilöitä, joita alettiin kutsua termillä "supermalli". Ilmiö alkoi 1960-luvun keskivaiheen ”svengaavasta Lontoosta”, jossa uudentyyppiset mallit kuten Jean Shrimpton ja Twiggy tuotiin julkisuuteen nimillään, toisin kuin siihenastiset ranskalaistyyppisen muotikulttuurin anonyymit ja etäiset mannekiinit. Julkisuuden myötä supermallien kysyntä ja sen myötä palkkiotaso alkoivat nousta.


title: Malli (ammatti)

text: 1980–1990-lukujen vaihteessa alkoi niin kutsuttu supermallibuumi. Tuolloin suosituimpien mallien palkkiot nousivat ennennäkemättömän korkeiksi ja heistä tuli julkisuuden henkilöitä. Kaikista menestyksekkäimmiksi nousivat Cindy Crawford, Naomi Campbell, Kate Moss, Claudia Schiffer, Christy Turlington ja Linda Evangelista. Nämä huippumallit ansaitsivat miljoonia, esiintyivät satojen muotilehtien kansikuvissa ja olivat useissa maissa tunnettuja muoti-ikoneita.


title: Dioskuurit

text: Dioskuurit ( 'Zeuksen pojat') olivat kreikkalaisessa mytologiassa jumalkaksoset Kastor ja Polydeukes, latinaksi Castor ja Pollux.


title: Dioskuurit

text: Merimiesten auttajina Kastor ja Polydeukes kuvattiin myös tähtipariksi. Heidän mukaansa on nimetty Kaksosten tähtikuvio ja sen kaksi kirkkainta tähteä, Castor ja Pollux.


title: Dioskuurit

text: Veljeksistä Kastor oli tavallinen kuolevainen, kun taas Polydeukes oli kuolematon kuten isänsäkin. Myöhemmin Polydeukes menetti veljensä, kun tämä surmattiin häissä, ja Polydeukes pyysi isältään kuolemattomuuden poistamista. Zeus ei kuitenkaan voinut niin tehdä, sillä kerran kuolematon on aina kuolematon. Kaksoset kuitenkin korotettiin taivaalle.


title: Kastor

text: Kastor voi viitata seuraaviin asioihin:


title: Walesin prinssi Charles

text: Walesin prinssi Charles (Charles Philip Arthur George, s. 14. marraskuuta 1948 Lontoo) on Yhdistyneen kuningaskunnan ja 15 kansainyhteisömaan kruununperijä. Hän on kuningatar Elisabet II:n ja prinssi Philipin vanhin poika ja tämänhetkinen Walesin prinssi. Charles oli vuosina 1981–1996 naimisissa prinsessa Dianan kanssa, ja heidän yhteisiä poikiaan ovat prinssit William ja Harry. Charlesin nykyinen puoliso on herttuatar Camilla.


title: Walesin prinssi Charles

text: Charles on ollut kruununperimysjärjestyksessä ensimmäinen vuodesta 1952 lähtien, ja hän on Britannian historian pitkäaikaisin kruununperillinen ja Walesin prinssi. Jos hän perii kruunun, hänestä tulee vanhin Yhdistyneen kuningaskunnan hallitsijaksi noussut henkilö.


title: Walesin prinssi Charles

text: Prinssi Charles edustaa kruunua ja maataan virallisilla matkoillaan ulkomailla. Hän tukee järjestöjensä kautta hyväntekeväisyyttä ja erilaisia kiinnostuksensa kohteita.


title: Walesin prinssi Charles

text: Charles Philip Arthur George syntyi prinsessa Elisabetin ja prinssi Philipin vanhimpana poikana 14. marraskuuta 1948 Buckinghamin palatsissa Lontoossa. Canterburyn arkkipiispa kastoi Charlesin 15. joulukuuta. Elisabet nousi kuningattareksi vuonna 1952 Charlesin ollessa kolmevuotias, ja Charlesista tuli kruununperimysjärjestyksessä ensimmäinen. Samalla Charles sai Cornwallin herttuan ja Skotlannin kruununperijälle tarkoitetun Rothesayn herttuan arvonimet. Hänet nimitettiin Walesin prinssiksi ja Chesterin jaarliksi vuonna 1958 yhdeksänvuotiaana. Walesin prinssiksi hänet kruunattiin 11 vuotta myöhemmin, 1. heinäkuuta 1969 Caernarfonin linnassa järjestetyssä seremoniassa.


title: Walesin prinssi Charles

text: Charlesilla on sisko Anne (s. 1950) ja kaksi veljeä, Andrew (s. 1960) ja Edward (s. 1964).


title: Walesin prinssi Charles

text: Marraskuussa 1956 Charles aloitti Hill Housen koulua Länsi-Lontoossa ja seuraavana vuonna Cheam School -koulun Berkshiressa. Vuonna 1962 hän meni Gordonstounin kouluun Itä-Skotlannissa, kuten isänsä aikoinaan. Vuonna 1966 Charles lähti kahdeksi lukuvuodeksi vaihto-oppilaaksi Melbourneen, Australiaan. Hän valmistui Gordonstounista heinäkuussa 1967.


title: Walesin prinssi Charles

text: Syksyllä 1967 Charles aloitti Cambridgen yliopiston Trinity Collegessa arkeologian ja antropologian opinnot. Hän valmistui vuonna 1970 historian koulutusohjelmasta. Opintojensa aikana hän vietti yhden lukukauden University College of Walesissa, missä opiskeli kymrin kieltä.


title: Walesin prinssi Charles

text: Keväällä 1971 Charles opiskeli suihkukoneen lentäjäksi kuninkaallisten ilmavoimien tukikohdassa Cranwellissa. Saman vuoden syksyllä hän aloitti kuuden viikon kurssin kuninkaallisessa laivastossa ja palveli sen jälkeen "HMS Norfolkilla" ja kahdella fregatilla. Vuonna 1974 hän sai helikopterilentäjän pätevyyden ja liittyi 845 Naval Air Squadron -lentolaivueeseen. Viimeisenä vuonnaan laivastossa 1976 Charles toimi "HMS Broningtonin" kapteenina.


title: Walesin prinssi Charles

text: Charles meni naimisiin 29. heinäkuuta 1981 Diana Spencerin kanssa, josta tuli Walesin prinsessa Diana. Pariskunnalle syntyi kaksi lasta: William Arthur Philip Louis eli prinssi William vuonna 1982 ja Henry Charles Albert David eli prinssi Harry vuonna 1984. Avioliitto päättyi virallisesti eroon 28. elokuuta 1996. Diana kuoli auto-onnettomuudessa vuotta myöhemmin.


title: Walesin prinssi Charles

text: Charles avioitui uudelleen 9. huhtikuuta 2005 Camilla Parker Bowlesin kanssa, josta tuli Cornwallin herttuatar. Charlesilla oli ollut nuoruuden rakkaussuhde Camillaan jo ennen Dianaa, ja he aloittivat suhteensa uudelleen Charlesin edellisen avioliiton aikana.


title: Walesin prinssi Charles

text: Prinssi Charles vierailee kuningattaren puolesta erilaisissa tilaisuuksissa, ja hän edustaa kruunua ja maataan lukuisilla virallisilla matkoillaan ulkomailla.


title: Walesin prinssi Charles

text: Charles asuu Clarence Housessa Lontoossa ja Highgrove Housessa Gloucestershiressa. Hänellä on asuntoja myös Skotlannissa, ja hän viettää usein aikaansa Birkhallin läheisyydessä Balmoralin linnassa.


title: Walesin prinssi Charles

text: Prinssi Charlesin perustamat hyväntekeväisyysjärjestöt tukevat muun muassa huono-osaisten koulutusta. Hänen johtamansa The Prince’s Charities -järjestö kerää vuosittain yli 130 miljoonaa puntaa hyväntekeväisyyteen.


title: Walesin prinssi Charles

text: Charles on kiinnostunut ympäristöstä, arkkitehtuurista ja kaupunkirakentamisesta. Vuosina 1984–1988 hän piti sarjan huomiota herättäneitä julkisia puheita, joissa hän arvosteli modernia arkkitehtuuria rumaksi ja modernia kaupunkisuunnittelua kaoottiseksi, vaatien paluuta klassiseen arkkitehtuuriin. Kuuluisin tapaus oli Royal Institute of British Architects -järjestön 150-vuotisjuhlissa 1984 pidetty puhe, jossa Charles tyrmäsi muun muassa suunnitteilla olleen National Galleryn lisärakennuksen ”hirviömäiseksi”. Prinssin puheen seurauksena National Gallery tilasi arkkitehti Robert Venturilta uuden suunnitelman, joka jäljitteli uskollisesti klassista tyyliä. Vuonna 1988 Charles teki BBC:lle televisio-ohjelman, jossa hän esitteli mielipiteitään asuinympäristöjen suunnittelusta Britanniassa. Ohjelman materiaali julkaistiin seuraavana vuonna kirjana "A Vision of Britain". Arkkitehtikunta ei pitänyt kirjasta, mutta suuri yleisö otti sen ja Charlesin mielipiteet omikseen.


title: Walesin prinssi Charles

text: Charles on myös vaihtoehtoisen lääketieteen tukija, ja hänen perustamansa The Prince’s Foundation for Integrated Health -säätiö pyrkii kehittämään alan laatua ja sääntelyä.


title: Walesin prinssi Charles

text: Noustessaan valtaistuimelle Charles saa itse valita hallitsijanimensä. "Times"-lehden vuonna 2004 julkaiseman uutisen mukaan Charles olisi harkinnut kuninkaaksi tullessaan hylkäävänsä nimen Charles III (Kaarle) sen huonon maineen vuoksi ja ottavansa käyttöön nimen George VII. Prinssin toimisto kiisti väitteen ja tiedotti, että hallitsijanimi valitaan vasta sen ajan koittaessa. Charlesista tuli Ison-Britannian historian pitkäaikaisin ensimmäinen kruununperijä vuoden 2011 huhtikuussa, kun hän oli ollut asemassa 59 vuoden, kahden kuukauden ja 14 päivän ajan. 20. huhtikuuta 2018 ilmoitettiin, että Charles tulee seuraamaan äitiään myös Kansainyhteisön johtajana.


title: Jämijärven lentokenttä

text: Jämijärven lentokenttä eli ”Jämi” on harrasteilmailussa käytetty lentopaikka. Se sijaitsee Jämijärven kunnassa Satakunnassa, noin seitsemän kilometriä Jämijärven kirkonkylältä etelään.


title: Jämijärven lentokenttä

text: Jämiä kotikenttänään pitävät Tampereen kevytilmailukerho (varjo- ja riippuliito), Tampereen laskuvarjokerho (laskuvarjohyppy), Jämin liitäjät (riippuliito) ja Pohjois-Satakunnan Ilmailukerho r.y. (purjelento). Lennokkitoiminta ajoittuu kesäkauteen.


title: Jämijärven lentokenttä

text: Kentällä sattui vakava onnettomuus huhtikuussa 2014, laskuvarjohyppääjiä kuljettanut kone syöksyi maahan. 11 matkustajasta 8 menehtyi.


title: Jämijärven lentokenttä

text: Jämillä on ympäri vuoden lämpimät tilat rakennus- ja harrastustoiminnalle, yöpymismahdollisuus oheispalveluineen (mm. seisova pöytä, sauna- ja kokoustilat).


title: Jämijärven lentokenttä

text: Jämijärven lentokentällä on kaksi 830 metriä pitkää kiitotietä.


title: Jämijärven lentokenttä

text: Kentällä on noin 800 neliömetrin lentokonehalli. Kentällä on myynnissä Avgas 100LL -polttoainetta.


title: Jämijärven lentokenttä

text: Kentän lähellä on Jämijärven ilmailuperinteestä kertova pieni ilmailumuseo. Siellä on esillä näköiskopio Harakka II -purjekoneesta. Kyseinen "ilmailuperinnehuone" on auki iltapäivisin vain kesäloma-aikaan ja ilmailutapahtumien yhteydessä.


title: Jämijärven lentokenttä

text: Heinäkuun puolivälissä kentällä järjestetään "Jämi Fly-In" -tapahtuma, johon tulee kymmeniä experimental-luokan lentokoneita (pääosin ultrakevyitä lentokoneita).


title: Jämijärven lentokenttä

text: Saksalainen Deutscher Luftsportverein vieraili Suomessa ja esitteli purjelentoa Suomelle vuonna 1934. Vierailu pääsi lehdistön kautta koko kansan tietoon, ja purjelennon suosio kasvoi. Suomen Kuvalehti järjesti kilpailun purjelentokentän löytämiseksi. Kilpailun voitti jämijärveläinen maanviljelijä Arvo Kontti, joka kirjeessään ehdotti Jämin Soininharjua.


title: Jämijärven lentokenttä

text: Lentokenttä on perustettu 15. heinäkuuta 1935. Kentällä piti järjestää kesällä 1940 Helsingin olympialaisten purjelentokilpailu. Liitolentäjien koulutus järjestettiin saksalaisen mallin mukaan – kuminauhoilla ilmaan veto oli liikuntaa ilmailusta kiinnostuneille pojille. Lentojen kesto mitattiin sekunneissa tai kymmenissä sekunneissa. Ohjaajan ensimmäinen lento oli yksinlento, joka kasvatti lentäjän itseluottamusta.


title: Jämijärven lentokenttä

text: 17. heinäkuuta 1935 alkoi Jämin Purjelentokoulussa ensimmäinen kurssi. Vuoteen 1945 asti kursseille saivat osallistua vain ilmapuolustusyhdistyksen jäsenet. Lennokkikursseille saattoi päästä isänmaallishenkisiksi katsottavien järjestöjen jäseniä. Suomen Ilmapuolustusliitto antoi Jämillä toimiville yhdistyksille ilmaiseksi purjelentokoneiden rakennussarjoja. Jatkosodan aikana Jämillä järjestettiin sotilaslennon peruskursseja ja radiosähköttäjäkursseja.


title: Jämijärven lentokenttä

text: Vuonna 1945 Liittoutuneiden valvontakomissio tarkasti Jämijärven, koska se oli Suomen ilmapuolustusliiton koulutuskeskuksena nähty sotilaslentäjien esikoulutuspaikkana. Tällöin muun muassa Suomen Ilmavoimien kokardiin liittyvät lentokentän hakaristit poistettiin. Puolustusministeriö oli syksystä 1944 alkaen vähentänyt lentokeskuksen rahallista tukea. Tuen avulla sotilaiden antama lentokoulutus ja laaja puurakenteisten liitokoneiden valmistus oli ollut mahdollista.


title: Jämijärven lentokenttä

text: Purjelento Jämillä siirtyi Suomen ilmailuliitolle ja pelkästään harrastuslentämiseksi. Vuoden 1945 kesällä suoritettiin Jämillä ennätysmäinen määrä liitolentotutkintoja kenties jonkinlaisena reaktiona venäläisten toimille.


title: Jämijärven lentokenttä

text: Jämillä on 1970-luvun lopulta lähtien pidetty yksi Suomen suurimmista lennokkikilpailuista, Olavi Lumeksen perustamat Toka- ja F1AX-kilpailut. Toka- ja F1AX-luokkien yhteydessä on usein järjestetty myös Sinisiipi- ja rinnekilpailut, sekä 2010-luvulla syntynyt Oldtimer-luokka.


title: Jämijärven lentokenttä

text: Vuoden 1991 Suviseurat pidettiin Jämijärven lentokentällä.


title: Marcus Porcius Cato

text: Marcus Porcius Cato oli kahden merkittävän antiikin roomalaisen henkilön nimi:


title: Räyskälän lentokenttä

text: Räyskälän lentokenttä sijaitsee Lopen Räyskälässä noin 23 kilometriä kunnan keskustasta länteen ja 37 kilometriä Forssan keskustasta itään. Kenttä on Pohjoismaiden vilkkain purjelentokeskus.


title: Räyskälän lentokenttä

text: Alun perin kenttä oli Suomen ilmavoimien varalaskupaikka toisen maailmansodan aikana. Se rakennettiin vuonna 1940, mutta sitä ei käytetty sodassa. Kenttä kasvoi umpeen ja raivattiin uudestaan lentokentäksi kesällä 1963, kun Parolan lentokentän toiminta siirrettiin sinne. Tuolloin kentän lentotoiminta alkoi 15. toukokuuta 1963 ja kausi päättyi 2. marraskuuta 1963. Kentän maa-alueen omistaa Suomen valtio ja sitä hallinnoi Metsähallitus, joka on vuokrannut kentän Räyskälä-Säätiölle. Lentokenttäaluetta ympäröiviä alueita käyttää maastoharjoittelualueenaan muun muassa Riihimäellä sijaitseva Viestirykmentti.


title: Räyskälän lentokenttä

text: Räyskälässä toimii Suomen Urheiluilmailuopisto.


title: Räyskälän lentokenttä

text: Vuosien varrella Räyskälän lentokentällä on järjestetty monia tapahtumia. Purjelennon maailmanmestaruuskilpailut on järjestetty Räyskälässä vuonna 1976, ja seuraavan kerran ne järjestetään siellä vuonna 2014 vakio-, kerho- ja 20m- kaksipaikkaisluokassa. Purjelennon Euroopan-mestaruuskilpailut on järjestetty Räyskälässä vuosina 1988, 1996 ja 2005. Räyskälä isännöi purjelennon nuorten maailmanmestaruuskilpailut kesällä 2009. Räyskälässä järjestettiin vuoden 2012 Suviseurat. ja siellä on pidetty Suomen Radioamatööriliitto ry:n valtakunnallinen radioamatöörien kesäleiri vuosina 1975, 1985, 1995, 2005 ja 2015.


title: Räyskälän lentokenttä

text: Kenttää on käytetty 1980-luvulla autojen kiihdytysajokilpailuihin. Nykyisin kenttä toimii muun muassa Road Racingin SM-sarjan ja Ducati Cupin kisapaikkana.


title: Cato

text: Cato voi viitata seuraaviin:


title: Cato vanhempi

text: Marcus Porcius Cato vanhempi (234–149 eaa.), liikanimeltään "Maior" ja "Censorius", oli antiikin roomalainen valtiomies, kirjailija ja reettori.. Yksityiselämässään hän oli vanhan ajan roomalaisen perikuva. Tämän vuoksi myöhempien polvien roomalaiset ihailivat häntä suuresti.


title: Cato vanhempi

text: Caton yhteiskunnallinen asema ei ollut aluksi korkea. Hän sai kuitenkin puoleleen konservatiiviset Fabiuksen ja Valeriuksen perheet. Hän toimi preettorina Sardiniassa vuonna 198, konsulina Hispaniassa vuonna 195 ja pystyi rauhoittamaan alueen kapinoinnin kohtuullistamalla paikallisten asukkaiden verotusta. Hän osallistui legaattina voittoisaan sotaretkeen Antiokhos III:tta vastaan vuonna 191. Hän pyrki kensoriksi vuonna 189, mutta hävisi silloin vaalin. Voimakkaan vaalitaistelun ansiosta hän tuli valituksi vuonna 184. Tässä tehtävässä hän kampanjoi erityisesti ylellisyyttä vastaan. Cato tunnetaan etenkin siitä, että hän korosti politiikassaan voimakkaasti perinteisiä roomalaisia arvoja ja ihannoi yksinkertaista maalaiselämää. Veltostuneena pitämäänsä kreikkalaista sivistystä hän vastusti ankarasti. Vasta vanhoilla päivillään hän lievensi tätä asennettaan.


title: Cato vanhempi

text: Cato tunnettiin myös kiihkeänä Karthagon vihollisena (katso: "ceterum censeo"). Karthago kävi tuottoisaa maatalouskauppaa Rooman kanssa ja sen sotilaallinen uhka oli suuri. Vaikka Karthago vakuutteli rauhantahtoaan, Rooma aloitti sitä vastaan sodan vuonna 149 Scipio Africanuksen johdolla. Karthagon piiritys kesti kolme vuotta, ja kukistuttuaan kaupunki hajotettiin maan tasalle vuonna 146. Sen jälkeen Cato kampanjoi idästä tulevaa maahanmuuttoa vastaan, koska piti kreikkalaisia turmeltuneina.


title: Cato nuorempi

text: Marcus Porcius Cato Uticensis (95-46 eaa.), yleensä Cato nuorempi (erotuksena Cato vanhemmasta), oli antiikin roomalainen valtiomies. Cato kuului optimaatteihin ja hän vastusti aluksi Julius Caesaria ja Pompeiusta. Sen jälkeen kun Caesar aloitti kansalaissodan Pompeius asettui senaatin puolelle ja Cato liittyi hänen kannattajiinsa. Cato teki itsemurhan Thapsuksen taistelun jälkeen. Cato oli muun muassa kansantribuuni, kvestori, senaattori ja maaherra.


title: Cato nuorempi

text: Cato oli stoalainen. Hänet muistetaan ja muistettiin jääräpäisyydestään, äärimmäisestä Caesarin ja korruption vastustamisesta sekä tasavaltalaisuuden puolustamisesta niin Rooman aikana kuin valistusajan näytelmissäkin ja Ranskan vallankumouksessa (1789).


title: Cato nuorempi

text: Cato nuoremman mukaan on nimetty 1700-luvulla tyranniaa vastustaneet ja sananvapautta filosofi John Locken hengessä puolustaneet "Caton kirjeet" sekä Locken perinteen markkinaliberaali yhdysvaltalainen ajatushautomo Cato-instituutti.


title: Cato nuorempi

text: Cato syntyi 95 eaa. Marcus Porcius Catolle ja Livia Drusalle. Hän menetti vanhempansa hyvin nuorena ja muutti enonsa Marcus Livius Drusuksen luo. Drusus murhattiin Caton ollessa neljä. Eräs Caton opettajista kertoo lapsen olleen harvinaisen kuuliainen, mutta itsepäinen. Diktaattori Sulla oli perheystävä ja arvosti Caton ja hänen velipuolensa seuraa.


title: Cato nuorempi

text: Muutettuaan Drusuksen perheestä perintö mukanaan Cato aloitti stoalaisen filosofian ja politiikan opinnot. Hän alkoi elää vaatimattomasti, suorastaan askeettisesti kuuluisan esi-isänsä Cato vanhemman tavoin. Hän altisti itsensä monille koettelemuksille, kylmyydelle ja kosteudelle. Hän söi vähän ja joi vain halvinta viiniä. Rahaa hänellä olisi kyllä ollut, mutta filosofinen vakaumus oli vahvempi. Catoa nähtiin vain harvoin julkisuudessa, mutta hänen retorisia kykyjään forumilla ihailtiin.


title: Cato nuorempi

text: Sotilastribuunina 28-vuotias Cato lähetettiin Makedoniaan 67 eaa., jossa hän sai komentoonsa legioonan. Hän jakoi rintamalla miestensä työt, ruoan ja asuintilat. Hän jakoi ankaria rangaistuksia, mutta legioonalaiset arvostivat häntä. Hänelle tärkeä velipuoli menehtyi tänä aikana Traakiassa. Tämä oli kova isku Catolle.


title: Cato nuorempi

text: Palattuaan Roomaan 65 eaa. Cato valittiin kvestoriksi. Cato otti tehtävänsä vakavasti, tutustui lakeihin ja lähes ensi töikseen pani entiset kvestorit syytteeseen korruptiosta. Cato suhtautui myös työhönsä senaatissa erittäin suurella pieteetillä. Hän oli aina läsnä istunnoissa ja haukkui tilaisuuden tullen poissaolijat. Alusta alkaen hän asettautui senaatin vanhoillisen aristokraattiliittouman optimaattien linjoille. Caton tavoitteena oli palauttaa factionsa puhtaan tasavaltalaisiin arvoihin, mutta hänen aiempi virkaintonsa oli jo aiheuttanut pahaa verta joidenkin vanhempien senaattoreiden keskuudessa.


title: Cato nuorempi

text: Vuonna 63 eaa. Cato valittiin kansantribuuniksi. Tässä roolissa hän avusti vuoden konsulia Ciceroa Catilinan salaliiton nujertamisessa. Tässä yhteydessä Cato otti yhteen senaatissa myös Julius Caesarin kanssa, joka oli kannattanut lievempiä rangaistuksia salaliittolaisille. Cato syytti Caesaria salaliitosta. Tässä yhteydessä tuli myös julki, että ehtivä Caesar oli maannut Caton sisaren kanssa, mikä oli Catolle nöyryyttävää.


title: Cato nuorempi

text: Catilinan salaliiton jälkeen Cato suuntasi tarmonsa triumvirien Pompeius, Crassus ja Caesar vastustamiseen. Caesarin tultua konsuliksi Cato vastusti tämän jokaista lakia, etenkin lakia, joka olisi taannut maata Pompeiuksen veteraaneille. Caesar pidätytti Caton. Caesar joutui kuitenkin perääntymään, kun senaattorit vastustivat tätä tavatonta tointa.


title: Cato nuorempi

text: Triumvirit päättivät hankkiutua Catosta eroon ja lähettivät tämän Kyprokselle maaherraksi. Cato haukkui suunnitelman, mutta suostui lopulta lähtemään. Kyproksella hän pääsi toteuttamaan omaa ulkopolitiikkaansa, johon kuului lempeys ja oikeudenmukaisuus valloitettuja kohtaan. Toisena tavoitteenaan hän pyrki toteuttamaan kvestorikautensa uudistuksia laajemmalla alueella. Yleisen käytännön vastaisesti Cato ei pannut omiin taskuihinsa laisinkaan rahaa, vaan tilitti tulot uskollisesti Roomaan. Senaatti halusi palkita Caton hänen toimistaan, mutta hän kieltäytyi laittomina pitämistään kunnianosoituksista.


title: Cato nuorempi

text: Ensimmäinen triumviraatti hajosi vuonna 54 eaa., samaan aikaan kun Cato valittiin preettoriksi. Optimaattien näkökulmasta Caesar oli nyt vaikeuksissa. Cato kumppaneineen alkoivat nyt vaatia voimakkaasti Caesarin kotiinkutsumista Galliasta ja syyttivät häntä toimivaltuuksiensa ylittämisestä. Näihin aikoihin Roomassa oli hyvin rauhatonta, kun Clodius ja muut kansankiihottajat yllyttivät väkivaltaa oman poliittisen asemansa edistämiseksi. Cato vastusti heitä, mikä johti ehkä yllättäväänkin liittoon Pompeiuksen kanssa.


title: Cato nuorempi

text: Vuonna 51 eaa. Cato yritti konsuliksi, mutta häntä ei valittu. Tappio oli selviö, sillä Rooman politiikassa menestyminen edellytti korruptiota, lahjontaa ja vaalipetoksia, joihin Cato ei halunnut millään muotoa osallistua.


title: Cato nuorempi

text: Vuonna 49 eaa. Caesar ylitti Rubikonin Legio XIII Geminan kanssa ja sisällissota alkoi. Caesar oli julistettu valtion viholliseksi ja häntä vastassa oli Pompeius, jonka taakse Cato ja muut optimaatit olivat asettuneet. Kun Pompeius vetäytyi Kreikkaan, Cato seurasi hänen mukanaan. Dyrrhakionin taistelussa Cato johti sataman joukkoja. Kun Caesar sitten kukisti Pompeiuksen Farsaloksen taistelussa, Cato ja Metellius Scipio kieltäytyivät tunnustamasta tappiota ja vetytyivät edelleen Afrikkaan nykyisen Tunisian alueelle. Seurattuaan ensin Pompeiusta Egyptiin ja todettuaan tämän tulleen murhatuksi, Caesar suuntasi nyt katseensa Metellius Scipion suuntaan. Hän löi Scipion joukot 46 eaa. Caesar tappoi Scipion joukkoineen viimeiseen mieheen näiden antauduttua, Caesarkaan ei aina ollut armollinen.


title: Cato nuorempi

text: Kuultuaan Scipion tappiosta, Cato teki johtopäätöksensä. Hän ei halunnut elää Caesarin hallitsemassa maailmassa eikä halunnut antaa Caesarille valtaa päättää hänen kohtalostaan, vaikka Caesar olisi hänet todennäköisesti armahtanut. Hän teki itsemurhan. Plutarkhoksen mukaan Cato yritti tappaa itsensä ensin miekalla, mutta ei onnistunut vanhan käsivamman takia, vaan haavoitti itseään pahasti. Orja löysi hänet ja kutsui lääkärin ompelemaan Caton haavat. Cato odotti kunnes muut olivat poistuneet ja repi sitten haavat uudelleen auki ja veti omat sisälmyksensä ulos.


title: Cato nuorempi

text: Cato muistetaan stoalaisena filosofina ja Rooman tasavallan arvojen puolustajana. Myös hänen poliittiset vastustajansa arvostivat hänen moraalista selkärankaansa. Cicero kirjoitti Catolle ylistyspuheen, joka ei ole säilynyt. Caesar vastasi tähän omalla pamfletillaan. Keisarikaudella Vergilius teki Catosta sankarin "Aeneis"-eepokseensa. Seneca ihannoi Catoa filosofissa teoksissaan, kuten myös Neron kaudella kirjoittanut Lucanus. Lucanukselta on säilynyt epigrammi ""Victrix causa diis placuit sed victa Catoni"" ("Voittanut syy miellytti jumalia, mutta voitettu Catoa").


title: Cato nuorempi

text: Danten "Jumalaisessa näytelmässä" Cato on laitettu vahtimaan pääsyä mereltä kiirastuleen.


title: Cato nuorempi

text: Valistuksen aikana Catoa pidettiin esimerkillisenä ihmisenä ja tasavaltalaisuuden marttyyrinä ja hänestä kirjoitettiin näytelmiä sekä tehtiin taidemaalauksia ja veistoksia.


title: Hämeen Sanomat

text: Hämeen Sanomat (HäSa) on Hämeenlinnassa ilmestyvä sanomalehti. Oman määritelmänsä mukaan se on sitoutumaton maakunnallinen äänenkannattaja. Lehteä kustantaa Hämeen Sanomat Oy, joka kuuluu nykyään Aina Group -konserniin (entinen HPO-yhtymä).


title: Hämeen Sanomat

text: Hämeen Sanomat siirtyi tabloidi-sivukokoon 1. huhtikuuta 2015. Aiemmin lehteä oli julkaistu broadsheet-kokoisena.


title: Hämeen Sanomat

text: Kaarlo Blomstedt perusti Hämeen Sanomat vuonna 1878 ja julkaisi näytenumeron 12. joulukuuta. Säännöllisesti lehti alkoi ilmestyä 8. tammikuuta 1879. Hämeen Sanomat on vanhin vieläkin alkuperäisellä nimellä ilmestyvä suomenkielinen sanomalehti. Blomstedt julkaisi lehteä vuoteen 1882, jolloin perustettiin Hämeen Sanomat Oy.


title: Hämeen Sanomat

text: 1920-luvulla Hämeen Sanomia pidettiin kokoomuksen lehtenä. Vuodesta 1917 lehti oli päätoimittaja Aarne Kauhtion johdolla ajanut tiukkaa kommunisminvastaista linjaa. Näin se oli myös myötäillyt Lapuan liikettä. Vuonna 1930 Hämeen Sanomat ilmoitti omaksuvansa kansanliikkeen isänmaalliset periaatteet, ja vuonna 1931 se totesi "taistelevansa kaikin voimin kansainvälistä marxilaisuutta vastaan pyrkien samalla yhdistämään isänmaallisia kansalaisia puoluerajoista välittämättä."


title: Hämeen Sanomat

text: Kun Isänmaallinen kansanliike perustettiin Hämeenlinnassa 1932 Hämeen Sanomien katsottiin tulleen sen äänenkannattajaksi. Läpi 1930-luvun yhtiökokouksissa väännettiin kättä lehden linjasta IKL:n ja kokoomuksen välillä. IKL piti lehdessä valtaa vuoteen 1938. Tuolloin sisäministeri Urho Kekkonen yritti lakkauttaa IKL:n, ja samassa yhteydessä myös Hämeen Sanomia kiellettiin ilmestymästä. Tämä johti kokoomuslaisten tilapäiseen pääsyyn Hämeen Sanomissa niskan päälle ja uudeksi päätoimittajaksi nimettiin Mauri Kittelä.


title: Hämeen Sanomat

text: Kolmen päivän kuluttua oikeus totesi IKL:n lakkautusprosessin olevan lainvastainen ja riitainen tilanne lehdessä jatkui kutakuinkin ennallaan ja päätoimittajana oli kokoomuslainen Arvi Tapiola. Vuonna 1941 IKL sai jälleen selvän enemmistön yhtiökokoukseen ja Kauhtio palasi päätoimittajaksi. Lehti kuitenkin julistettiin riippumattomaksi ja linja tasaantui yleisporvarilliseksi.


title: Hämeen Sanomat

text: Pauli Uusi-Kilponen ilmoitti jo kesällä 2016 jäävänsä pois päätoimittajan tehtävästä, mutta seuraajaa ei löytynyt ja hän jatkoi sittemmin tehtävässä. Hän on myös ollut Hämeen Sanomat Oy:n toimitusjohtaja ja on edelleen Aina Gourpin johtoryhmän puheenjohtaja. Petri Hakala siirtyi päätoimittajan tehtävään maaliskuussa 2018 ja Hämeen Sanomat Oy:n toimitusjohtajaksi saman vuoden marraskuussa.


title: Hämeen Sanomat

text: Hämeen Sanomien päätoimittajana on vuodesta 2018 alkaen toiminut aikaisemmin muun muassa Iltalehden päätoimittajana ollut Petri Hakala.


title: Bonaventura Cavalieri

text: Cavalieri liittyi jesuiittoihin jo lapsena ja kiinnostui matematiikasta opiskeltuaan Eukleideen teoksia ja tavattuaan Galileo Galilein, jonka oppilas hänestä myöhemmin tuli. Vuonna 1629 Cavalierista tuli Bolognan yliopiston matematiikan professori. Cavalieri tutki ennen kaikkea geometriaa, jossa hänen työnsä toimi Isaac Newtonin ja Gottfried Leibnizin diffrentiaalimatematiikan edeltäjänä. Hänen mukaansa on saanut nimensä kappaleiden tilavuuksia koskeva Cavalierin periaate.


title: Bonaventura Cavalieri

text: Tärkeimmät teokset:


title: Puolan kirjallisuus

text: Puolan kielen vanhimpana kirjallisena muistomerkkinä pidetään 1300-luvulla kirjoitettuja ns. Pyhän ristin saarnoja. Samalta aikakaudelta on peräisin "Bogurodzica dziewica", vanhin tunnettu puolalainen runo ja uskonnollinen laulu, joka on hymni Neitsyt Marialle: puolalaisten ritarien kerrotaan laulaneen sitä Tannenbergin (puolalaisittain Grunwaldin) taistelussa.


title: Puolan kirjallisuus

text: Renessanssiajalla puolasta kehittyi jo elävä kulttuurikieli. Aikakauden tärkeimpiä runoilijoita olivat Mikołaj Rej (1505-1569) ja varsinkin Jan Kochanowski (1530-1584), joka kirjoitti runsaasti muun muassa uskonnollista runoutta, mutta tunnetaan nykyisin ennen kaikkea pikkulapsena kuolleen Urszulka-tyttärensä muistoksi kirjoittamastaan valitusrunokokoelmasta "Treny". Tuonaikaisista uskonnollisista kirjailijoista merkittävin oli kuitenkin Piotr Skarga (1536-1612). Skarga oli jesuiittapappi, saarnaaja ja vastauskonpuhdistaja, joka muistetaan ennen kaikkea pyhimyselämäkertojen kokoelmasta "Żywoty Świętych". Kirja ei ollut ainoastaan uskonnollisesti tärkeä, vaan kirjallisesti merkittävä elävän kerrontatyylinsä ansiosta. Siitä ilmestyi kahdeksan painosta kirjailijan elinaikana, ensimmäinen vuonna 1579.


title: Puolan kirjallisuus

text: Puolalaisen barokin erikoislaatuisimpia piirteitä oli sarmatismi. Sarmatialaisuudella tarkoitettiin käsitystä Puolasta idän ja lännen välissä olevana välittäjänä, ei suinkaan lännen etuvartiona. Sarmatialaisuus korosti Puolan yhteyttä muun muassa vanhaan liittolaiseen Turkkiin ja Puolan ja Liettuan kaksoismonarkian luonnetta monikansallisena valtiona, johon mahtui myös itäisiä kansoja ja kulttuuripiirteitä. Puolalaisen barokin mielenkiintoisin teos on kuitenkin Jędrzej Kitowiczin jo aikakauden lopussa laatima massiivinen tapainkuvaus, "Opis obyczajów".


title: Puolan kirjallisuus

text: Barokkia seurasi valistuksen aika, jonka tunnetuimpia edustajia olivat Julian Ursyn Niemcewicz, Ignacy Krasicki, Hugo Kołłątaj ja Stanisław Staszic. Niemcewicz (1757-1841) muistetaan ennen muuta poliittisesta komediastaan "Powrót posła" vuodelta 1791. Hän osallistui nuoruudessaan puolalaisten vastarintaan venäläisiä vastaan, mutta palasi aikanaan amerikkalaisesta maanpaostaan Puolaan, missä hänestä tuli laillisuuden kannattaja ja maanalaisen poliittisen toiminnan vastustaja. Hugo Kołłątaj (1750-1812) taas oli merkittävä poliittisen lehtikirjoittelun ja lehdistön pioneeri. Ignacy Krasicki oli jo vanhempaa sukupolvea, Warmian hiippakunnan piispa, joka kuoli kypsällä iällä vuonna 1801, muutamaa vuotta aiemmin koko Puolan hengelliseksi johtajaksi ("prymas") kohottuaan. Krasicki tunnetaan nykyään ennen muuta nokkelista aforismeistaan:


title: Puolan kirjallisuus

text: "Tiedätkö, miksi kello soi niin äänekkäästi? Siksi, että se on sisältä tyhjä."


title: Puolan kirjallisuus

text: Krasickin teoksista tärkein lienee laaja runoelma "Monachomachia", irvaileva teos, jonka näennäisenä aiheena on kahden munkin riitely. - Staszic (1755-1826) oli oikeastaan luonnontutkija, geologi ja koulutuslaitoksen kehittäjä, ja koko hänen kirjallinen tuotantonsa palveli valistuksen päämääriä.


title: Puolan kirjallisuus

text: Puolalaista romantiikkaa tuskin voidaan ajatella mainitsematta Joachim Lelewelin (1786-1861) nimeä. Lelewel oli kaikkien romanttisten runoilijoiden esikuva ja aatteellinen vaikuttaja, joka osallistui kiivaasti puolalaisten vastarintaan maan jakaneita miehittäjiä, ennen muuta venäläisiä vastaan. Lelewelin kirjallinen työ liittyi ennen kaikkea hänen toimintaansa historioitsijana ja oman historiakoulukunnan perustajana.


title: Puolan kirjallisuus

text: Lelewelin innoittamista romanttisista runoilijoista oli tietenkin tärkein Puolan kansallisrunoilija, Nowogródekissa (sittemmin Neuvostoliiton Novogrudok, nyt Valko-Venäjän Navaharodak) syntynyt Adam Mickiewicz (1798-1855). Mickiewiczin laajasta runotuotannosta parhaiten tunnettaneen Puolan kansalliseepos, yhtaikaa romanttinen ja hieman humoristinenkin esitys vanhan maalaisaatelin elämästä: "Pan Tadeusz". Näytelmä "Dziady" ("Pyhäinmiesten päivä" - näytelmän nimi on pikemminkin valkovenäjää kuin puolaa) oli vielä vuonna 1968 kiistelty. Näytelmän kuuluisin kohta, suuri improvisaatio, päättyy Jumalalle osoitettuihin katkeriin sanoihin: "Sinä et ole maailmankaikkeuden Herra, vaan sen Tsaari!" Tapaa, jolla näyttelijä tulkitsi tämän monologin, pidettiin neuvosto- ja venäläisvastaisena ja näytelmä kiellettiin, mistä seurasi mellakoita.


title: Puolan kirjallisuus

text: Juliusz Słowacki (1809-1849) tulee heti Mickiewiczin kannoilla: hän tuli tunnetuksi suurista näytelmistään, joista kuuluisin, "Kordian", uskaltautuu arvostelemaan sekä tsaaria että paavia.


title: Puolan kirjallisuus

text: Suuri romanttinen runoilija oli Cyprian Kamil Norwid (1821-1883). Norwidia ei omana aikanaan arvostettu paljoakaan, mutta hänen runonsa löydettiin myöhemmin ja hän nousi klassikoksi.


title: Puolan kirjallisuus

text: Koska romantiikkaan liittyi oleellisesti kapinahenki valloittajia vastaan erityisesti Venäjän omimassa Puolan osassa, kaikki romantiikan ajan merkittävimmät runoilijat kuolivat maanpaossa - yleensä Pariisissa, joka on aina ollut yksi puolalaisen emigraation, erityisesti poliittisen ja intellektuaalisen, keskuspaikkoja. Mickiewicz menehtyi kuitenkin Istanbulissa koleraan yrittäessään värvätä sotilaita hyökkäämään Venäjälle.


title: Puolan kirjallisuus

text: Positivismi tarkoittaa Puolassa tuiki erilaista aatetta kuin muualla maailmassa. Puolalainen positivismi viittaa poliittiseen ja kulttuuriseen virtaukseen, joka vastusti itsetarkoituksellista kapinointia ja isänmaallista uhrautumista ja halusi vallankumoustaistelun ja maanpaon sijasta jäädä kotiin rakentamaan puolalaista kulttuuria.


title: Puolan kirjallisuus

text: Aikakauden merkittävin naiskirjailija lienee ollut Eliza Orzeszkowa (1841-1910), joka aloitti uransa romantikkona, mutta siirtyi Puolan kapinoiden turhuuden uuvuttamana positivismin ja yhteiskunnallisen realismin suuntaan. Orzeszkowa oli hyvin tuottelias kirjailija, mutta hänen teoksistaan merkittävin lienee mammuttiromaani "Nad Niemnem" ("Niemen-joella").


title: Puolan kirjallisuus

text: Bolesław Prus (oikealta nimeltään "Aleksander Głowacki", 1847-1912) oli hänkin pettynyt kapinallinen, joka vaihtoi romantiikan positivismiin ja realismiin. Prusin laaja tuotanto kuuluu 1800-luvun puolalaisen kirjallisuuden terävimpään kärkeen. Häntä on verrattu muun muassa Charles Dickensiin, ja epäilemättä hän on yhä sekä lukukelpoinen, luettu että suosittu klassikko. Novellit ja journalistinen tuotanto ovat ehkä volyymiltaan laajin osa hänen tuotantoaan, mutta tunnetuimmat teokset lienevät Varsovan elämää eeppisesti kuvaava romaani "Lalka" ("Nukke") ja historiallinen romaani "Faraon" ("Faarao").


title: Puolan kirjallisuus

text: Maria Konopnicka (1842-1910) kuuluu positivismin aikakauteen, mutta hänen tuotannostaan muistetaan kuitenkin parhaiten katkera ja kostonhimoinen isänmaallinen laulu "Rota" ("Vala").


title: Puolan kirjallisuus

text: Aikakauden kansainvälisesti kuuluisin puolalainen kirjailija on toki mammuttimaisista historiallisista romaaneistaan tunnettu Henryk Sienkiewicz (1846-1916), Puolan ensimmäinen Nobel-palkittu kirjailija, jonka teokset "Quo Vadis", "Vedenpaisumus" ja "Ristiritarit" (alkut. "Krzyżacy") ovat käännetty suomeksikin. Sienkiewiczin tunnetuimmat teokset ovat eeppisiä historiallisia romaaneja, mutta rivien välistä on helppo huomata, että esimerkiksi romaani "Quo Vadis", joka kuvaa terrorin ja kauhun ilmapiiriä keisari Neron julmasti hallitsemassa Roomassa käsinkosketeltavan todellisesti, on oikeastaan allegorinen kuvaus puolalaisten elämästä tsaarin Venäjällä. Romaani esittää luonnollisesti kristityt tulevaisuuden voimana ja sivistyksen pelastajina rappeutuneessa Roomassa, mutta kiehtovinta siinä on kuitenkin Petronius Arbiterin, uskottavasti kuvatun sivistyneen roomalaisen pakanan henkilökuva - Petronius on todellinen historiallinen henkilö, Neron hovimies ja kirjailija, jonka romaanikatkelma "Trimalkion pidot" oli Sienkiewiczille tärkeä lähdeteos kristillisten legendojen ohella.


title: Puolan kirjallisuus

text: Sienkiewicz kirjoitti myös Puolassa suositun, mutta ulkomailla tuntemattomammaksi jääneen trilogian Puolan historiasta, johon kuuluvat romaanit "Ogniem i mieczem" ("Tulella ja miekalla"), "Potop" ("Vedenpaisumus" - tällä sanalla viitataan ruotsalaisten hyökkäykseen 1600-luvun puolessavälissä) ja "Pan Wołodyjowski" ("Herra Wołodyjowski").


title: Puolan kirjallisuus

text: Stefan Żeromski (1864-1925) oli positivismin aikakauden kirjailijoita hänkin, mutta innostui sittemmin sosialismista. Hän kirjoitti proosaa - novelleja, romaaneja ja lehtikirjoituksia


title: Puolan kirjallisuus

text: Positivismin B-joukkueeseen lienee luettava aikakauden iskulauseita mielellään viljellyt, mutta lähinnä Harlekiini-tyyppisiä kartanoromaaneja kirjoittanut Maria Rodziewiczówna.


title: Puolan kirjallisuus

text: Nuori Puola viittaa niin sanotun fin de siècle -modernismin puolalaiseen esiintymismuotoon, toisin sanoen 1800-1900-lukujen vaihteen kirjallisuuteen ja taiteeseen. Aikakaudella tulivat tutuiksi niin dekadenssi, uusromantiikka, symbolismi, impressionismi kuin jugend-tyylikin - viimeksi mainittua kutsutaan puolaksi nimellä "secesja".


title: Puolan kirjallisuus

text: Kirjallisuudessa nuorpuolalaisuuden tärkein edustaja oli Stanisław Wyspiański (1867-1907), joka ei ollut ainoastaan kirjailija, vaan myös arkkitehti ja kuvataiteilija. Ei ihme, että hän kirjoitti ennen kaikkea näytelmiä, joita toteuttaessaan hän sai soveltaa käytäntöön monilahjakkuutensa jokaista puolta: hän oli teatterimies, joka osasi lavastaa itse omat näytelmänsä! Kuuluisin Wyspiańskin monista näytelmistä, Andrzej Wajdan elokuvasovituksen ansiosta myös kansainvälisesti, on "Wesele" ("Häät"). Näytelmä kertoo satiirisella otteella naiivista kaupunkilaisälyköstä, joka isänmaallisuutensa osoitukseksi on menossa naimisiin maalaistytön kanssa. Hääjuhlan pyörteissä kohtaavat sulhasen ja morsiamen kovin erilaiset ystävät ja sukulaiset. Näytelmällä on kuitenkin myös myyttinen ulottuvuus, jota edustaa Puolan kansallisen mytologian hahmo, arvoituksellinen ukrainalainen profeetta Wernyhora.


title: Puolan kirjallisuus

text: Tadeusz Żeleński (1874-1941), kirjailijanimeltään "Boy", oli ennen kaikkea esseisti ja teatteriarvostelija. Hänen omia teoksiaan merkittävämpiä olivat hänen puolannoksensa, sillä hän käänsi käytännöllisesti katsoen koko uudemman ranskalaisen kirjallisuuden omakätisesti äidinkielelleen. Hän joutui saksalaisten murhaamaksi toisen maailmansodan aikana.


title: Puolan kirjallisuus

text: Leopold Staff (1878-1957) aloitti nuorpuolalaisena modernistina, mutta jatkoi runoilijanuraansa pysyen aktiivisena ja uudistumiskykyisenä miltei kuolemaansa saakka. Nuorpuolalaisella kaudellaan hän oli ennen kaikkea nietzscheläinen individualisti.


title: Puolan kirjallisuus

text: Sotienvälisellä ajalla laskettiin jo peruskivet puolalaiselle nykykirjallisuudelle. Monet tuolloin aloittaneet tekijät jatkoivat kirjallista toimintaansa pitkälle sodanjälkeiselle ajalle. Kirjallisten koulu- ja kuppikuntienkin perustaminen, joista kuuluisimpia olivat "Skamander" ja "Żagary", oli suosittua.


title: Puolan kirjallisuus

text: Jan Brzechwa, oikealta nimeltään Jan Lesman (1900-1966) oli oikeastaan asianajaja ammatiltaan; hän kirjoitti satiirisia runoja aikuisille ja lapsille. Poliittiselta vakaumukseltaan hän oli kallellaan kommunisteihin päin jo ennen toista maailmansotaa, jonka jälkeen hän toimi sosialistisen järjestelmän halukkaana propagandistina. Viimeisten vuotensa aikana hän tuntuu kuitenkin luopuneen sekä kirjallisesta luomistyöstä että kommunismista. Hänet tunnetaan parhaiten runosta "Chrząszcz" ("Ötökkä"), joka alkaa kuuluisalla säkeellä:


title: Puolan kirjallisuus

text: "W Strzebrzeszynie chrząszcz brzmi w trzcinie..."


title: Puolan kirjallisuus

text: Säe tarkoittaa "Strzebrzeszynissä ötökkä surisee kaislikossa". Siitä on tullut suosittu ääntämisharjoitus muun muassa puolan kielen opiskelijoiden keskuudessa. Mahdollisesti apokryfisen anekdootin mukaan sitä käytettiin sodan aikana tunnussanana saksalaisten vakoojien paljastamiseksi, koska he eivät moista osanneet ääntää.


title: Puolan kirjallisuus

text: Józef Czechowicz (1903-1939) oli kotoisin Lublinista nykyisen Puolan itärajalta, ja hänen kirjallinen työnsä ja runotuotantonsa on merkittävimmältä osaltaan omistettu kotikaupungin kuvaamiselle. Hän taisteli vuonna 1920 vapaaehtoisena sodassa bolševikkeja vastaan, sodan jälkeen hän kouluttautui opettajaksi ja toimi runoilijan mainetta saatuaan myös lehtimiehenä. Kolmikymmenluvun alkupuolella hän muutti Lublinista Varsovaan, missä yleni Puolan radion toimittajaksi, mutta evakuoitiin radion muiden työntekijöiden mukana takaisin kotikaupunkiinsa sodan alettua. Czechowicz kuoli saksalaisten pommituksissa 9. syyskuuta 1939 kahdenkymmenen metrin päässä synnyinkodistaan.


title: Puolan kirjallisuus

text: Bruno Jasieński, oikeastaan "Wiktor Zysman", syntyi vuonna 1901 Sandomierzin lähellä Klimontówissa. Nuorena opiskelijana Bruno innostui venäläisistä futuristeista, kuten Majakovskista ja Hlebnikovista, ja pyrki luomaan puolalaista futurismia. Vuosina 1926-29 hän asui Pariisissa toimien muun muassa puolalaisten lehtien kirjeenvaihtajana ja siirtyi poliittisilta mielipiteiltään radikaalisti vasemmalle. Kolmikymmenluvun alussa hän siirtyi Neuvostoliittoon ja toimi mukana paikallisessa kulttuurielämässä kirjoittaen sosialistis-realistista kirjallisuutta puolaksi. Mihinkään kriittisyyteen tai vallanpitäjien arvosteluun hän ei syyllistynyt, pikemminkin päinvastoin; silti hänkin joutui vuonna 1937 suurten puhdistusten uhriksi, pidätettiin ja katosi jonnekin Siperiaan.


title: Puolan kirjallisuus

text: Jarosław Iwaszkiewicz (1894-1980) kuului Leopold Staffin ihailijakerhona aloittaneen Skamander-kirjailijaryhmän perustajiin. Iwaszkiewicz oli erittäin tuottelias proosakirjailija, mutta laati myös runoja. Kommunismin vuosina Iwaszkiewicz toimi virallisesti hyväksyttynä kirjailijana ja kulttuuribyrokraattina. Pääteos on laaja romaani puolalaisen maa-aatelin kohtaloista 1900-luvun historian pyörteissä, "Sława i chwała" ("Maine ja kunnia"), mutta sitä ei pidetä kirjailijan parhaana kirjana. Puolalaiset ohjaajat Jerzy Kawalerowicz ja Andrzej Wajda ovat filmatisoineet useita Iwaszkiewiczin teoksia.


title: Puolan kirjallisuus

text: Bolesław Leśmian (1878-1937), syntyjään juutalainen ja sukunimeltään "Lesman", opiskeli nuorena lakia Kiovassa Ukrainassa, mutta muutti vuosisadan vaihteessa Varsovaan. Hän pyrki tuotannossaan yhdistämään monien eri kirjallisten aikakausien vaikutteet ja kapinoimaan poroporvarillisuutta vastaan fantasiamaailmoja luomalla. Kauhuromantiikka unimaailmoineen oli yksi hänen innoittajiaan, ja oli varsin sopivaa, että juuri hän käänsi puolaksi Edgar Allan Poen novellit.


title: Puolan kirjallisuus

text: Czesław Miłosz (1911-2004) syntyi Liettuan Šeteiniaissa kaksikielisessä ympäristössä ja oppi sekä liettuan, puolan että venäjän kielet jo pikkupoikana. Liettuan ja Puolan rajaseudun metsämaisemat ovat oleellinen osa hänen runouttaan ja kirjallista työtään, ja nuorena poikana hän olikin eräkirjallisuuden ylimpiä ystäviä. Historian dramaattiset tapahtumat, kuten Puolan itsenäistymiseen ja sen jälkeisiin itärajan siirtoihin liittyneet levottomuudet, sittemmin neuvosto- ja saksalaismiehitys ja toinen maailmansota, käänsivät hänen elämänsä ja runotuotantonsa kuitenkin toisenlaisille urille. Hän opiskeli Vilnan yliopistossa ja julkaisi ensimmäiset runonsa ylioppilaiden lehdessä. Sotienvälisenä aikana hän oli vasemmistolainen ja sai eräässä vaiheessa potkutkin Puolan radiosta mielipiteittensä vuoksi. Sodan aikana hän toimi vastarintaliikkeessä, sodan jälkeen jonkin aikaa kommunistisen Puolan diplomaattina ennen loikkaustaan Ranskaan 1951. Sekä kotimaa että puolalaiset emigrantit pitivät häntä petturina, ja asiat alkoivat muuttua vasta kun hänelle myönnettiin Nobelin kirjallisuuspalkinto 1980.


title: Puolan kirjallisuus

text: Miłoszin teoksista kotimaassa arvostettaneen eniten hänen valtaisaa runotuotantoaan. Ulkomailla tunnetumpia ovat proosateokset, kuten hänen kaksi romaaniaan "Zdobycie władzy" (ruots. "Maktövertagandet", saks. "Das Gesicht der Zeit", engl. "The Seizure of Power"), joka käsittelee kommunistien vallankaappausta toisen maailmansodan jälkeen, ja suomeksikin käännetty "Issan laakso" ("Dolina Issy"), joka kertoo hänen lapsuudestaan Liettuassa. Merkittäviä ovat myös hänen esseistiset analyysinsa kommunistisen diktatuurin vaikutuksesta arkielämään ja kulttuuriin, kuten suomeksikin käännetyssä teoksessa "Vangittu mieli" ("Zniewolony umysł"), sekä Itä-Euroopan kansoista, kuten teoksessa "Rodzinna Europa" (ruots. "Mitt Europa", saks. "West und Östliches Gelände", engl. "Native Realm").


title: Puolan kirjallisuus

text: Toisen maailmansodan aikaisesta puolalaisesta kirjallisuudesta tuskin voidaan puhuakaan mainitsematta Krzysztof Kamil Baczyńskin (1921-1944) nimeä. Baczyński, joka kirjoitti salanimellä "Jan Bugaj", oli sodan alkaessa tuore ylioppilas. Saksalaisten miehitettyä maan hän toimi aktiivisesti maanalaisessa "Harmaat rivit" ("Szare Szeregi") -partiolaisjärjestössä, josta aikanaan siirtyi maanalaisen Armia Krajowan, vastarinta-armeijan, riveihin. Samalla hän opiskeli puolalaista filologiaa Varsovan maanalaisessa yliopistossa. Sekä runoilija että hänen tuore vaimonsa kaatuivat vähän yli kahdenkymmenen ikäisinä Varsovan kansannousun barrikadeilla alkusyksystä 1944.


title: Puolan kirjallisuus

text: Baczyńskin koko runotuotanto on syntynyt toisen maailmansodan vuosina. Häntä pidetään toisen maailmansodan aikojen taiteellisesti parhaana ja koskettavimpana kuvaajana: vuoden 1939 tappion jälkeisen talven tunnelmat ovat käsinkosketeltavia. Isänmaallisen hengennostatuksen sijasta hän uskaltautuu miettimään myös sinänsä oikean asian puolesta taistelevan partisaanin eettisiä ongelmia. Armia Krajowan viimeisten veteraanien hautajaisissa hänen runonsa ovat käytännössä pakollista ohjelmaa.


title: Puolan kirjallisuus

text: Tadeusz Borowski (1922-1951) oli abiturientti-iässä, kun saksalaiset miehittivät Puolan. Hän opiskeli puolalaista filologiaa maanalaisessa yliopistossa toimien samalla rakennustyöläisenä. Vuonna 1943 hän joutui natsien keskitysleiriin. Sodan loppuun asti Borowski oli leirivanki ja joutui raatamaan ankarissa töissä sekä näkemään läheltä natsien äärimmäisiä julmuuksia. Sodan jälkeen hän kuvasi niitä novelleissa, joita nyttemmin on suomennettu kokoelmassa "Kotimme Auschwitz" (Like, 2005). Borowski toimi sodan jälkeen myös lehtimiehenä ja propagandistina, joka koetti hysteerisesti uskotella itselleen ja muille kommunismin olevan välttämätön vastavoima natsismin ja fasismin raakuudelle. Erään hänen synkimmistä novelleistaan lopettaa pahaenteisesti saksankielinen laulukatkelma "und morgen die ganze Welt" - "ja huomenna koko maailma": on helppoa uskoa, että Borowski vielä sodan jälkeenkin uskoi natsismin, tai jonkin senkaltaisen, voivan levittää Auschwitzin julmuudet koko maailmaan. Alle kolmenkymmenen ikäisenä Borowski riisti hengen itseltään. Mahdollisesti päätökseen oli syynä osaltaan myös kommunismin toivon osoittautuminen turhaksi - se, että Stalin ei lopultakaan ollut Hitleriä parempi isäntä.